ועדת המשנה לדיון בהצעת חוק נכסים של נספי שואה, כנסת 16, פרוטוקול מספר 3, 2005-08-08 10:00

קולט אביטל: בוקר טוב, אני מתכבדת לפתוח את ישיבת ועדת המשנה.

קולט אביטל: היום נדון בפרק ג' של הצעת החוק, בקשר להקניית נכסים של נספי השואה לחברה.

קולט אביטל: אתמול היתה ישיבה עם מנכ"ל משרד המשפטים וצוותו בקשר להגדרות הגוף שיקום.

קולט אביטל: אני מבינה שגם לצוותים של עו"ד העצני היו ישיבות עם הצוותים של משרד המשפטים.

קולט אביטל: אנחנו מתקדמים לקראת פתרון לגבי הגוף שיקום, כאשר מצד אחד אנחנו מבקשים להבטיח שלגוף זה תהיה עצמאות גדולה יותר בכל הנושאים שקשורים למינוי אנשים ולניהול מדיניותו.

קולט אביטל: עו"ד דידי לחמן-מסר הסבירה לי שההגדרה לא תהיה במובן הקלאסי של החברות הממשלתיות, אלא זה יהיה דומה למה שקורה בבנק לאומי.

קולט אביטל: דהיינו, "מניות היסוד" יהיו שייכות למדינה.

קולט אביטל: דיברנו גם על כך שפעילות החברה הזאת צריכה להיות תחומה בזמן, כלומר פרק זמן של כ-15 שנים.

קולט אביטל: אנחנו חושבים שיש בכך תמריץ לחברה לסיים כמה שיותר מהר את חלוקת הכספים ולא לגרום לכך כי במו ידינו ניצור גוף שכל מטרתו להמשיך להתקיים.

קולט אביטל: אנחנו רוצים שהגוף הזה יוגדר למטרה מסוימת, לפרק זמן מסוים.

קולט אביטל: דבר נוסף שניסיתי לתהות לגביו – ואני מקווה שגם עליו תינתן תשובה – שגם פירוק החברה, לכשיוחלט על פירוקה, לא ייעשה על-ידי הממשלה בלבד, אלא בתיאום או לאחר קבלת אישור של ועדה בכנסת.

נח פלוג: לפי דברייך הוצע שהמניות יהיו בבעלות המדינה, מה המשמעות של זה?

קולט אביטל: עדיין אין החלטה לגבי זה.

מוריה בקשי: למרות שמניות נשארות בבעלות המדינה יש אפשרות שבפועל השליטה וההשפעה יהיו באופן אחר.

מוריה בקשי: לגבי המסמך שהועבר בקשר לישיבה הקודמת – אני מבקשת להדגיש שני דברים: 1.

מוריה בקשי: לגבי הנושא של מטרת ההנצחה - בישיבה הקודמת הוועדה קבעה שערב הפירוק יועברו נכסים למטרות הנצחה.

מוריה בקשי: זו עמדת הוועדה ולא עמדת הממשלה - הממשלה ביקשה שזה יהיה רק לסיוע.

מוריה בקשי: אני חושבת שגם לפי עמדת הוועדה לא נכון להכניס את זה למטרות החברה ותפקידיה, משום שזה לא המהות של הדבר זה, אלא סעיף בשוליים.

מוריה בקשי: נראה לי לא נכון, גם לגישת הוועדה, להכניס את זה למטרות.

תמי סלע: וגם לא בשם החברה.

קולט אביטל: כלומר, המלצתך היא להוציא את עניין ההנצחה מפה ולהעביר את זה לפרק שידון בפירוק החברה?

מוריה בקשי: באותו סעיף שדיברנו עליו, בסעיף 48.

מוריה בקשי: זו שאלה עקרונית שהיא במחלוקת, אבל גם הוועדה קבעה שזה יופיע בעניין הפירוק.

מוריה בקשי: לפיכך אינני חושבת שצריך לחזור על זה במטרות החברה ובתפקידיה, כי זו לא המהות.

תמי סלע: אני חושבת שזה נכון.

תמי סלע: זה יכול להיות במטרות החוק, כפי שזה מופיע עכשיו בעדיפות שנייה, אבל לא במטרות ובתפקידים של החברה כחברה חיה.

קולט אביטל: מה עמדת משרד המשפטים?

מוריה בקשי: משרד המשפטים מתנגד.

קולט אביטל: כלומר, קיבלתם את עמדתו של נתניהו.

מוריה בקשי: זו היתה עמדה של יושב-ראש הכנסת שכל תפקיד החברה הוא בעצם נושא של סיוע.

מוריה בקשי: רוצים לכלות את כספי הסיוע – במובן החיובי – לצורך מתן סיוע ושבעצם בסופו של תהליך לא יישארו כספים.

מוריה בקשי: אנחנו לא רוצים שייחסך מאנשים כדי שבסוף זה יגיע להנצחה.

נדב העצני: אני רוצה להזכיר שבהצעת החוק הממשלתית, כפי שנוסחה על-ידי משרד המשפטים - -

קולט אביטל: זה השתנה.

קולט אביטל: זו היתה עמדתו של השר לפיד ובישיבה שהיתה אצל יושב-ראש הכנסת סוכם אחרת.

קולט אביטל: היתה החלטה אחרת גם על דעת שרת המשפטים, השר נתניהו ויושב-ראש הכנסת.

נדב העצני: בהצעה כפי שהוצעה ואף עברה בקריאה ראשונה, לא רק שנושא ההנצחה כלול במטרות, אלא זה מופיע בשם החוק.

נדב העצני: העמדה של הארגונים היתה שאכן צריכה להיות עדיפות מלאה, גם מבחינת זמנים, לסיוע ולא להנצחה.

נדב העצני: יחד עם זאת, אני חושב שנמצאה איזושהי נוסחה בישיבה הקודמת ואם מפחיתים מהנוסחה הזאת, בייחוד אם הולכים לכיוון של חברה, וההנצחה – כאופציה אחרונה ולאחר שמסיימים את כל מה שרצינו באותה נוסחה – לא תהיה קיימת במטרות, יכולה להיות בעיה.

נדב העצני: בתאגיד, בעמותות וגם בחברות אסורה פעילות שאינה קיימת במסגרת המטרות.

מוריה בקשי: זה לא כמו מטרות שנרשמות אצל רשם החברות.

נדב העצני: לכן אני לא מבין מדוע צריך לפתוח דבר שאנחנו מסכימים עם המהות שלו.

נדב העצני: להזכירכם, הישיבה הקודמת היתה הרבה אחרי הסיכום אצל יושב-ראש הכנסת.

קולט אביטל: הישיבה הקודמת היתה הישיבה הראשונה ובשלב זה אנחנו עדיין גמישים בכמה דברים.

קולט אביטל: יש דברים שלגביהם אני מוכנה להיכנס – אם צריך - למלחמת עולם שלישית עם האוצר, כדי להבטיח שזו תהיה חברה, שתהיה עצמאית וכו'.

קולט אביטל: אם כרגע יש דברים - אם הם רק ברמת הניסוח - ואינם נמצאים בפרק זה או אחר ובאמצעותם אני יכולה להגיע מהר יותר להסכמה עם האוצר, נראה לי שאפשר להתגמש.

קולט אביטל: מכיוון שהסכמנו לגבי המהות, דהיינו שלפני פירוק החברה הכסף לא יחזור לאוצר, אלא יחולק, והסכמנו על פרק א' שהוא לגבי מציאת היורשים וכן על פרק ב' ושילמנו כמה שיותר, לדעתי מאותו רגע מה שיישאר להנצחה יהיה ממילא זניח.

קולט אביטל: בכל זאת זה יוכנס לחוק, מבחינתי לא משנה איפה זה יהיה, כל עוד זה יהיה.

נדב העצני: בדרך כלל מנסחים את מטרות החברה בצורה כללית ורחבה, כדי שהכל יהיה כלול בפנים, כי אם זה לא נמצא במסגרת המטרות, החברה לא יכולה לעסוק בזה.

תמי סלע: אני רואה את זה הפוך.

תמי סלע: אם כחברה חיה חלק מהתפקוד השגרתי שלה זה מוגדר כמטרה והיא לא מבצעת את זה, אלא רק ערב הפירוק, גם בזה אפשר לראות בעיה.

תמי סלע: זה נראה הרבה יותר לא תקין.

נדב העצני: להיפך.

נדב העצני: בדרך כלל המטרות הן הרבה יותר רחבות מהעיסוק בפועל.

נדב העצני: זה נעשה על מנת לאפשר פעולות ולא להגיע למצב שיש חסימה.

מוריה בקשי: לא מדויק לקרוא לה חברה שהיא למטרות סיוע והנצחה.

נדב העצני: אין לי בעיה שזה לא יהיה בכותרת או בשם החברה.

נדב העצני: זה יכול להיות בשוליים.

קולט אביטל: אנחנו נחזור לנושא זה בהמשך.

קולט אביטל: אני מבקשת לפתוח בפרק ג' – הקניית נכסים של נספי השואה לחברה.

קולט אביטל: סימן א': "הקניית נכסים המנוהלים לפי חוק האפוטרופוס הכללי".

קולט אביטל: (א) "נכסים שהם כספים של נספי השואה, המנוהלים ביום התחילה בידי האפוטרופוס הכללי או בידי אדם מנהל, יועברו לקניין החברה, בתוך שלושה חודשים ממועד הקמתה;".

קולט אביטל: זה אומר שכל מה שנשאר אצל האפוטרופוס או נשאר בבנקים יועבר לניהול החברה.

תמי סלע: פה מדובר רק על מה שנמצא אצל האפוטרופוס הכללי.

תמי סלע: "אדם מנהל" הוא מישהו שמינו אותו לפי חוק האפוטרופוס הכללי.

מוריה בקשי: יש שני פרקים שונים לגבי העברת הנכסים, כיוון שיש הוראות ספציפיות שכבר חלות על האפוטרופוס הכללי.

מוריה בקשי: "אדם מנהל" - לפי סעיף 8 לחוק האפוטרופוס הכללי במקום שהאפוטרופוס הכללי ינהל נכסים, יש אפשרות להסמיך גורם אחר שינהל.

קולט אביטל: זה לא קיים בפועל.

מוריה בקשי: זה קיים בפועל ולכן אנחנו רוצים לדאוג שזו תהיה האפשרות גם פה.

מוריה בקשי: כיוון שהיום חלים עליהם כל ההוראות של חוק האפוטרופוס הכללי, גם מה שכתוב פה אוטומטית חל באותו אופן.

קולט אביטל: המשך סעיף 6 (א): "נכסים אחרים של נספי השואה שביום התחילה מנוהלים כאמור, יועברו לקניין החברה עד למועד שיקבע השר, בצו, שלא יהיה מאוחר מתום שנתיים מיום הקמת החברה".

קולט אביטל: מדוע יש את ההבחנה הזאת?

קולט אביטל: אם זה ממילא נמצא, מדוע אי אפשר להעביר את זה?

מוריה בקשי: הסיבה הראשונה היא סיבה מעשית.

מוריה בקשי: כיוון שיש פה מקרקעין שההעברה שלהם דורשת רישום ופרוצדורה יותר מורכבת, חשבנו שיש מקום שזה ייעשה בהדרגה, תוך תקופה יותר ארוכה.

מוריה בקשי: השאלה היא אם אני יוצרת בעיה בזה שהארכתי את התקופה, כי אני לא רוצה לעכב את הפעילות של החברה.

קולט אביטל: יש לנו נכסים ויש לנו תיקים, מה שאנחנו יודעים שקיים.

מוריה בקשי: מידע אינו הבעיה.

קולט אביטל: יש גם הסכם שנחתם בין הקרן הקיימת לבין האפוטרופוס הכללי – שהוא אחד התוצאות של עבודת הוועדה – שגם תיקים שהיו ברשות הקרן הקיימת יועברו לניהול האפוטרופוס הכללי.

קולט אביטל: כל התיקים שידועים, שמוכרים, שאינם דורשים פעולת איתור, מדוע אי אפשר להעביר מייד או כמה שיותר מהר?

מוריה בקשי: לא מדובר על תיקים.

מוריה בקשי: מדובר על בעלות קניינית בנכסים.

מוריה בקשי: כלומר, כבר מהרגע הראשון אפשר יהיה להתחיל לעבוד על התיקים האלה – לבדוק, לאתר, לחפש וכו'.

קולט אביטל: מדוע אנחנו צריכים להעביר בעלות לחברה?

מוריה בקשי: זו שאלה שעלתה גם אתמול בישיבה שהזכרת.

מוריה בקשי: יש שאלה אם נכון - לגבי נכסי המקרקעין, לא לגבי הכספים – להעביר את הבעלות לחברה כבר בשלב הראשון ולאחר מכן להעביר ליורשים.

מוריה בקשי: יש הבדל בין העברת בעלות לבין מצב שבו זה ממשיך להיות רשום על שם מי שזה רשום.

מוריה בקשי: יש שאלה אם לגבי המקרקעין אפשר אולי לעשות משהו שהוא פחות מהעברת הבעלות בשלב הראשון.

מוריה בקשי: אנחנו נבחן את הנושא הזה וכרגע אני מציעה שנלך למודל של העברת בעלות עם הקמת החברה.

מוריה בקשי: יכול להיות שכדי לחסוך את עלויות החברה בניהול, נשאיר את זה בידי האפוטרופוס הכללי.

מוריה בקשי: אני מודה שעדיין לא התייעצנו עם האפוטרופוס הכללי בנקודה הזאת, אבל היוזמה היא - לפחות של משרד המשפטים - לחשוב על דרך לחיסכון בעלויות.

קולט אביטל: לדעתי, ואני מניחה שרוב הנוכחים כאן יסכימו איתי, יש פה עבודה כפולה.

קולט אביטל: כלומר, כרגע זה לא בבעלות האפוטרופוס הכללי, אלא זה מוגדר כנאמנות.

קולט אביטל: להתחיל לרשום נכסים על שם חברה כרוך בתהליך ארוך, מסורבל, שעולה כסף.

קולט אביטל: לדעתי זה תהליך מיותר, משום שייתכן שתוך פרק זמן קצר יימצאו היורשים ובמצב כזה לא היה צורך בסרבול התהליך.

קולט אביטל: לכן צריך לשקול להעביר את הנכסים לנאמנות ולא לבעלות.

מוריה בקשי: אנחנו בודקים את זה.

נדב העצני: אני רוצה להעיר מספר הערות לגבי סעיף קטן (א) – אני חושב שהעיקרון של סעיף 6 – וסעיף קטן (א) הוא דוגמה – אינו נכון.

נדב העצני: קודם כל יש את השאלה לגבי העברת הזכויות – לא משנה מה הן הזכויות, אם הן בעלות או נאמנות.

נדב העצני: אני מדבר על אותן זכויות שקיימות בידי מי שמחזיק.

נדב העצני: אם היום המדינה רשומה כבעלים של מקרקעין, אותן זכויות שקיימות היום בידי המדינה או בידי מחזיק אחר, לטעמנו צריכה להיות העברה מהותית של הזכויות ביום שבו החוק נכנס לתוקף.

נדב העצני: כלומר, עם הפרסום ברשומות הזכויות עוברות באופן מלא.

נדב העצני: אין שום הצדקה לשקול הסדר אחר, השאלה היא רק שאלה פרקטית.

קולט אביטל: יש לי בעיה עם המילה "זכויות".

קולט אביטל: אני רואה את זה כחובות ולא כזכויות ולכן אני מבקשת ללכת לכיוון של המילה "נאמנות".

נדב העצני: זה אחד מהזנים של זכויות.

נדב העצני: אם זו נאמנות, אנחנו יוצאים מנקודת מוצא שכל החברה הזאת היא חברה לנאמנות, כל תפקידה ומהותה זה נאמנות.

נדב העצני: ככל שקיימות זכויות כלשהן - לא חשוב מה הן, בין אם הן בעלות ובין אם חכירה או דבר אחר – בידי המדינה על גופיה השונים או בנקים או קק"ל או גורמים פרטיים, הזכויות האלה, באופן מהותי, עוברות ביום כניסת החוק לתוקפו.

קולט אביטל: לא תמיד זה מעשי, משום שמטרת ועדת החקירה היתה לגלות גם נכסים שלא נמצאו אצל האפוטרופוס הכללי ולא אצל גופים אחרים.

קולט אביטל: גם הקרן הקיימת טענה שלא ידוע לה עליהם.

קולט אביטל: עובדה היא שבסופו של דבר, לפחות לגבי הנכסים בבנקים, הגענו לרשימות שלא פורסמו קודם לא על-ידי הבנקים ולא על-ידי האפוטרופוס.

קולט אביטל: לכן, כשבחוק הזה מדובר על גוף שבסופו של דבר יהיה גם גוף חוקר, אשר ימשיך לחפש ולאתר נכסים, הכוונה פה היא שכל מה שיאותר בהמשך יועבר אף הוא לחברה.

קולט אביטל: לכן אתה לא יכול לעשות את זה באותו היום.

מוריה בקשי: יש כאן ערבוב של מושגים.

מוריה בקשי: אם היינו במצב שבו אנו עוסקים רק באיתור היורשים, יכולנו להשאיר את אותן זכויות של האפוטרופוס הכללי כפי שהן ולהעבירן לחברה.

מוריה בקשי: כלומר, מה שהיה עובר לחברה.

מוריה בקשי: בחוק זה יש חידוש לפיו אפשר להשתמש בכספים הנותרים לסיוע לניצולי השואה.

מוריה בקשי: היום הנכסים האלה רשומים למשל על שם משה כהן מוורשה, הבעלות נשארה למשה כהן מוורשה ואני לא יכולה לעשות שום דבר בנכס הזה מבלי להעביר את הבעלות, לא רק את הזכות של הניהול של האפוטרופוס הכללי.

מוריה בקשי: השאלה אינה לגבי זכות הניהול של האפוטרופוס הכללי, אלא לגבי הבעלות - אם ערב הקמת החברה אני רוצה להעביר את הבעלות או ערב השימוש שאני אעשה לטובת הניצולים ביום שבו ארצה לעשות את זה.

מוריה בקשי: החוק הזה אומר שערב הקמת החברה הכל עובר לבעלות החברה ואז היא תתחיל לפעול, לנהל ולעשות את כל פעילותה.

מוריה בקשי: עלה הרעיון לדחות את העברת הבעלות לשלב יותר מאוחר, כדי לא לעסוק יותר מדיי בניהול לפני שמשתמשים בנכס.

קולט אביטל: אנחנו לא רוצים להעביר בעלות.

נדב העצני: מה שמוריה בקשי אומרת הוא, שהיום יש בידי האפוטרופוס זכויות מוגבלות, הן בעצם רק סמכויות של נאמנות, של ניהול, ולא של חלוקה ומכר.

נדב העצני: בעצם רוצים להקנות לחברה הזאת זכויות יתר.

קולט אביטל: זה לא בסעיף הזה.

נדב העצני: זו שאלה מהותית שממנה ייגזר הניסוח.

נדב העצני: אני סבור שביום בו החברה מתחילה לקבל תוקף חוקי, כל מה שיש בידי האפוטרופוס עובר.

נדב העצני: השלב הבא יהיה שכשירצו להעביר בעלות רשומה בנכס ספציפי, למשל נכס מקרקעין, החוק צריך להקנות לחברה את הסמכות לעשות את העברת הבעלות.

נדב העצני: השאלה היא פרקטית, מבחינת הניהול – מי הגוף שמקבל באופן מיידי את היכולת, שכל המפתחות נמצאים בידיו.

נדב העצני: לכן זה צריך להיעשות באופן מיידי, ביום כניסת החוק לתוקף.

מוריה בקשי: אפשר לקבוע זמן סביר.

קולט אביטל: אני חוששת שברגע שתקבעי שנתיים, זה ייתן לאנשים אפשרות להתמזמז ולומר שיש להם זמן.

קולט אביטל: מדוע למשוך את זה?

מוריה בקשי: אפשר לקבוע זמן יותר קצר.

מוריה בקשי: לגבי המקרקעין ממילא דחינו את האפשרות לממש אותם עד לאחר התקופה הראשונה של תהליך האיתור המיוחד, שיימשך בערך שנה וחצי.

מוריה בקשי: בהתחלה יתחילו להשתמש בכספים ולא במקרקעין, כדי שאם בכל זאת יבוא יורש אפשר יהיה לתת לו את המקרקעין הספציפיים שלו.

נדב העצני: ואם יגיע יורש יום לאחר כניסת החוק לתוקף והעניין מתברר?

מוריה בקשי: אז הוא יקבל את זה.

תמי סלע: צריך להבחין בין העברה קניינית להעברה רישומית.

נדב העצני: ההעברה הקניינית היא החשובה.

תמי סלע: סעיף 6(א) מדבר על העברה לקניין החברה.

תמי סלע: הכספים אינם בעיה מבחינת רישום ותהליכים.

תמי סלע: קבעו פה תהליך של שלושה חודשים משום שזה איזשהו תהליך פרוצדורלי של העברת רשימות וכד'.

תמי סלע: לגבי המקרקעין אנחנו מדברים על העברה תוך זמן מאוד קצר של הזכויות לנהל, לאתר ולחקור.

נדב העצני: זה חייב להיות מיידית, באותו רגע שהחוק נכנס לתוקף.

מוריה בקשי: הבעיה היתה מעשית.

מוריה בקשי: כיוון שחשבנו שממילא אי אפשר לממש את הנכסים האלה, לא נורא שזה יתעכב קצת.

מוריה בקשי: זה לא עקרוני.

שלמה שחר: במקרקעין מדובר בהליכים שקורים כל הזמן.

שלמה שחר: זה לא שיש מגרש ואנחנו מעבירים אותו, אלא ייתכן שאנחנו מנהלים לגביו הליך של פינוי או השלמת רישום הזכויות וכו'.

שלמה שחר: בכל נושא הניהול יש הרבה מאוד דברים שהם דינמיים ולא שיש מגרשים ובמשך 50 שנה אף אחד לא עשה בהם שום דבר.

שלמה שחר: לפעמים אנחנו עושים השגות, יש תוכניות בתכנון ועוד הרבה מאוד פעילויות.

קולט אביטל: מה זה "תוכניות בתכנון" לגבי רכוש שלא שייך לכם?

שלמה שחר: למשל, יש אפשרות להשביח מגרש.

שלמה שחר: במצב כזה אני לא יכול לומר שבגלל שזה לא שייך לי אני לא שותף.

שלמה שחר: נהפוך הוא, חובתי להצטרף להליך הזה, לדאוג לזה כאילו היה זה הנעדר שרוצה עכשיו להשביח לעצמו את המגרש ולגרום לזה שכשהוא יבוא בבוא היום הוא יקבל את המגרש עם כל ההשבחה שלו.

קולט אביטל: אם יש לך מגרש שהשקעת בו כדי שהוא יביא פירות, מה אכפת לך להעביר את התיק כפי שהוא לידי החברה שהיא תמשיך עם ההשבחה וכו'?

שלמה שחר: לא אכפת לי.

שלמה שחר: אם יש מגרשים שההליך הושלם וכו', ובמשך שנים לא נעשה שום דבר, ועכשיו אנחנו רק מחכים, לגביהם זה פשוט יותר.

שלמה שחר: גם זה תהליך שלוקח זמן כי יש עניין של רישומים, העברת זכויות, של איסוף החומר וכו'.

שלמה שחר: סביב מקרקעין יש הרבה מאוד ניירת שקשורה להרבה מאוד גופים.

שלמה שחר: יש עדיין הרבה מגרשים שעוד לא הושלם ההליך ואני נמצא בעיצומו.

קולט אביטל: אחרי 60 שנה, רק עכשיו התחלתם בתהליכים חדשים לגבי המגרשים האלה?

שלמה שחר: אני לא יוזם את התהליכים.

שלמה שחר: יש רשויות מקומיות שיכולות להחליט שהקרקע באזור שבו נמצא מגרש כזה יושבח.

שלמה שחר: אנשים קנו לפני שישים שנה מגרשים בכל מיני אזורים ברחבי הארץ ויום אחד הרשויות מתעוררות ואומרות שהן רוצות לשנות ייעוד, להשביח את השטח וכו'.

קולט אביטל: אבל זה שטח שלא שייך להן, זו קרקע פרטית.

שלמה שחר: יכול להיות שיש שם קרקע ציבורית וקרקע פרטית והם יכולים להפקיע חלק מהמגרשים.

שלמה שחר: מחובתי לדאוג לכך שיהיה מצב בו כאילו הנעדר נמצא כאן והוא מגן על זכויותיו.

שלמה שחר: אם למשל רוצים להפקיע, אני יכול להתנגד או לקבל פיצוי מתאים.

שלמה שחר: אם למשל רוצים לעשות שינוי ייעוד, אני צריך לדאוג לכך שהוא יקבל את מקסימום הזכויות.

שלמה שחר: אלה דברים שהרשויות יוזמות או לפעמים קבוצה של אנשים ואנחנו נמצאים שם כדי לדאוג לנעדרים.

קולט אביטל: יש סיבה או הצדקה למשוך דבר כזה במשך שנתיים?

שלמה שחר: לא נאמר שהאפוטרופוס יעשה את זה במשך שנתיים.

תמי סלע: צריך להבדיל – התקופה של שנתיים היא לגבי העברה קניינית.

קולט אביטל: כבר ירדנו מהעברה קניינית.

מוריה בקשי: צריך לבדוק את זה, זה לא ירד לגמרי.

קולט אביטל: לא תהיה העברה קניינית, תהיה העברה לניהול.

קולט אביטל: ??????????????

קולט אביטל: ?

קולט אביטל: ????

אברהם רות: יש לי שתי שאלות לעו"ד שחר לגבי דברים שאינם ברורים לי: 1.

אברהם רות: לגבי י.ק.ט.

אברהם רות: – נאמר לנו שי.

אברהם רות: ק.ט.

אברהם רות: אחרי 15 שנה שהיתה בידי נאמנים חוזרת לכונס הנכסים.

אברהם רות: למעשה הופכת לרכוש המדינה, כלומר היא באחריות האוצר.

אברהם רות: האם זה נכון?

אברהם רות: אני מבין שבמקרה כזה יהיה תהליך משפטי, שיכול להפריע לחוק זה, ולכן מבקשים להאריך את הנאמנות.

אברהם רות: במקרה שמאריכים את הנאמנות יש צורך בהסכמה של כונס הנכסים או של המדינה.

אברהם רות: 2.

אברהם רות: לגבי המקרקעין – לדוגמה, יש את גוש ל' בצפון תל-אביב.

אברהם רות: עד כמה שידוע לי 25% מהמגרשים שם היו מגרשים של נספי השואה.

אברהם רות: היום כל הגוש הזה בתהליך בנייה מואץ.

אברהם רות: למעשה כאן לכונס הנכסים יש פעילות רבה.

אברהם רות: האם גם זה צריך לעבור רק אחרי שנתיים למדינה?

אברהם רות: להזכירכם מדובר בפעילות בהיקף של מאות מיליונים.

קולט אביטל: אני מבקשת להתייחס רק למה שרלוונטי לסעיף עצמו, אחרת לא נתקדם.

שלמה שחר: לא מדברים כאן על הכונס הרשמי, הוא לא בסיפור הזה, אלא בסיפור האחר.

שלמה שחר: כאן מדברים על האפוטרופוס הכללי.

שלמה שחר: בסעיף זה כתוב שנדאג להעביר את כל המגרשים לא יאוחר מתקופה של שנתיים.

שלמה שחר: צריך לקחת בחשבון שאותם מגרשים שאין לגביהם בעיה והם אינם בתהליכי תכנון וכו', הם דברים קלים ולהערכתי העברתם היא עניין של חודשים ספורים.

קולט אביטל: נניח שמישהו היה אומר שהוא מבטל את התפקיד של האפוטרופוס הכללי וכל התפקידים שלו עוברים למישהו אחר, מה מפריע לך – גם אם תיק נמצא בטיפול מול רשות מקומית – להעביר את התיק לאותו אדם שיטפל ולומר לו שמעתה והלאה הוא ימשיך לטפל?

שלמה שחר: זה לא מפריע לי, אבל עדיין אני צריך לאסוף את כל המידע הזה.

קולט אביטל: תתחיל לאסוף אותו.

קולט אביטל: מה מפריע לך להתחיל לאסוף אותו עכשיו?

שלמה שחר: עכשיו אני עושה עוד מיליון דברים אחרים חוץ מלאסוף את המידע.

קולט אביטל: מי מבטיח לי שכשתקום החברה לא תענה לי את אותה תשובה שיש לך מיליון דברים אחרים לעשות?

קולט אביטל: הרי כבר מזמן ידוע שעובדים על הצעת החוק הזאת, מדוע לא נעשית עבודת ביניים?

שלמה שחר: למרות שיש היום אלפי מגרשים שצריך לטפל בהם, יש באפוטרופוס הכללי מפקחים בודדים שעסוקים בפעילות השוטפת.

שלמה שחר: ככל שהחוק הזה יתגבש ויעבור במתכונת סופית כזאת או אחרת שמטילה עלינו חובות, אנחנו נבוא בדברים עם האוצר, כדי לקבל מתכונת של פעילות שמאפשרת לעשות את הדבר הזה בזמן מינימלי.

קולט אביטל: כיוון שלא מדובר בבעלות, אלא באפוטרופסות - -

מוריה בקשי: כרגע החוק הזה הולך לבעלות.

קולט אביטל: בהחלט לא.

מוריה בקשי: כרגע זה הנוסח וכל ההמשך אף הוא מתאים לזה.

מוריה בקשי: כרגע הקו הוא קניין מלא.

מוריה בקשי: עכשיו יש מחשבה לשנות את זה, אבל כרגע זה הקו.

נדב העצני: ככל שאני בוחן את זה יותר, יש כאן איזושהי סתירה פנימית.

נדב העצני: עו"ד שחר מדבר בעצם על הבעיה הפרוצדורלית, הבעיה המינהלית, הטכנית, על איסוף הדברים.

נדב העצני: הבעיה המינהלית ברורה וצריך לתת זמן ריאלי להעברת החומר המינהלי.

נדב העצני: אני חושב שזה לא צריך להיות שנתיים, שלושה חודשים מספיקים.

שלמה שחר: חלק נכבד מהתיקים הוא אכן עניין של מספר חודשים.

שלמה שחר: לקחנו טווח של שנתיים, על מנת לסיים את הבעייתיים והמורכבים ביותר.

נדב העצני: אני סבור שצריך רק שלושה חודשים, אבל נניח שזה קצת יותר.

שלמה שחר: צריך לדעת בכמה מגרשים מדובר וכמה עובדים צריכים לבצע את זה.

שלמה שחר: אסור סתם לזרוק מספרים.

נדב העצני: הבעיה היא עם הקניין, עם הזכות היסודית.

קולט אביטל: החלטנו שזה לא קניין.

נדב העצני: להיפך.

נדב העצני: החוק חייב להקנות לחברה את הכוח להעביר את הקניין.

נדב העצני: אם היום הבעלות רשומה על שם יהודי פלוני תושב פולין שנספה בשואה, החוק חייב להקנות לחברה את היכולת להעביר את הקניין.

קולט אביטל: אבל לא בעלות.

נדב העצני: החברה צריכה להיות זו שיש לה את הזכות למכור.

קולט אביטל: לאפוטרופוס הכללי יש היום זכות למכור?

מוריה בקשי: לא, וזו בדיוק הבעיה.

מוריה בקשי: לאפוטרופוס הכללי אין כלום, אלא רק ניהול ובזה הבעיה.

מוריה בקשי: החידוש של החוק הזה הוא שאפשר להשתמש בפעם הראשונה בכספים ולא להשאירם לנצח אצל האפוטרופוס הכללי.

נח פלוג: לדעתי יש ניסיון רב של ה-Claims Conference בגרמניה, אשר מקבלת את הבעלות על כל הרכוש שאין לו יורשים או שלא תבעו אותו.

נח פלוג: זו ההגדרה של החוק.

קולט אביטל: ולאיזה בעיות נכנס ה- Claims Conference, שמכר מאות קרקעות ועכשיו יש משפטים כי הוא צריך להחזיר לבעלים?

נח פלוג: אין שום משפטים, משום שלפי החוק הוא הבעלים.

נח פלוג: נקבע שמי שלא יהודי לא יכול לקבל ויהודי שבא מאוחר, למרות שב-1992 זה נסגר לגבי כולם, הוא יכול לקבל לא לפי החוק, אלא כאקסטרה.

נח פלוג: אין לו שום זכויות משפטיות.

מוריה בקשי: יש לי הצעה מעשית – נקבע זמן להעברת הניהול וזמן להעברת הקניין ולאחר מכן נחליט אם הקניין יעבור מיידית עם הקמת החברה או יותר מאוחר.

מוריה בקשי: כדאי שעתה נקבע זמנים ולאחר מכן נחשוב איך לעשות את זה בדיוק.

קולט אביטל: אם כך, במשפט הראשון צריך לדבר קודם כל ניהול.

תמי סלע: עם הכספים אין בעיה, אפשר להעבירם לבעלות תוך תקופה קצרה.

מוריה בקשי: אני מציעה שלגבי נכסים אחרים נכתוב מתי זכויות האפוטרופוס הכללי עוברות ומתי עוברת העברה קניינית מכוח חוק.

מוריה בקשי: כרגע אין לי על זה תשובה ברורה.

נדב העצני: לדעתי אין שום מניעה שזה יהיה מיידי.

תמי סלע: כרגע ההפרדה היא בין כספים לנכסים אחרים.

תמי סלע: לפי מה שאני מבינה, הבעיה היא רק במקרקעין, כלומר אם יש מניות או כספות או מטלטלים כלשהם, הם לא הבעיה.

תמי סלע: לפיכך אני חושבת שההבחנה צריכה להיות בין מקרקעין, שלגביהם ייתכן שזה ייקח יותר זמן.

מוריה בקשי: זה מקובל.

שלמה שחר: צריך לשנות – במקום לומר שהם יועברו לקניין החברה, אפשר לכתוב שהם יועברו לניהול החברה.

קולט אביטל: זה בדיוק מה שהצעתי.

מוריה בקשי: ה"נכסים" במשפט הראשון יהיו לקניין, כי אלה יהיו כספים, מניות וכו'.

מוריה בקשי: לגבי זה אין לנו בעיה להעברה קניינית.

מוריה בקשי: במשפט השני, כפי שהציעה תמי סלע, במקום "נכסים אחרים", נכתוב "מקרקעין".

מוריה בקשי: כך גם נהגנו בזמנו בחוק ההסדרים בכל הקשור להעברה לקניין המדינה.

מוריה בקשי: הנוסח שאני מציעה לחלק הראשון: נכסים של נספי השואה, שאינם מקרקעין, המנוהלים ביום התחילה וכו'.

מוריה בקשי: הנוסח המוצע לחלק השני: נכסים של נספי השואה שהם מקרקעין שביום התחילה מנוהלים ...

מוריה בקשי: יועברו לניהול.

קולט אביטל: אני מבקשת שזה לא יהיה במועד שיקבע השר.

קולט אביטל: לגבי החלק הראשון של הסעיף שמתייחס לנכסים שאינם מקרקעין, תהיה מייד העברה קניינית, תוך שלושה חודשים.

קולט אביטל: נכסים שהם מקרקעין יועברו בשלב הראשון לניהול ולאחר מכן תהיה גם העברה לקניין.

קולט אביטל: אני מציעה שהשר לא יקבע את המועד להעברה הקניינית של המקרקעין.

נדב העצני: השר בכלל לא רלוונטי.

תמי סלע: בכלל לא בטוח שלגבי כל הנכסים הוא ירצה לעשות העברה קניינית, כי חבל על כל הפרוצדורות הכפולות שתהיינה.

מוריה בקשי: היה לנו רעיון שדווקא הקניין יעבור והניהול לא.

נדב העצני: אם אני מבין את הבעיה שהאפוטרופוס הכללי דיבר עליה, הרי היא בעיה ניהולית יותר.

שלמה שחר: אין לי שום בעיה ניהולית.

שלמה שחר: אני לא מבין מה הבעיה שהמקרקעין יהיו אצלי שנתיים.

קולט אביטל: הם כבר היו 60 שנה וזה מספיק.

שלמה שחר: אני מעביר כספים ולחברה יש מקורות מימון והיא מתנהלת.

שלמה שחר: זה שהמקרקעין לא עוברים מייד זה רק לטובת החברה שיכולה להיכנס לעבודה בצורה מאורגנת.

קולט אביטל: אותי לא מעניינת טובת החברה.

קולט אביטל: אותי מעניין שאדם שמחכה לקרקע שלו כבר הרבה זמן, יקבל אותה.

שלמה שחר: אין לי בעיה עם זה.

שלמה שחר: אם החברה אומרת לי את זה, אני מעביר את הקרקע באופן מיידי ולא מחכה שנתיים.

נדב העצני: למה צריך את כל הסרבול הזה?

נדב העצני: כל הרעיון של החוק הוא להעביר את הכל לידי אותו גוף.

קולט אביטל: זה לא שוכב מספיק זמן באפוטרופוס הכללי?

שלמה שחר: אף אחד לא ניזוק מזה שזה נמצא אצלי שנה או שנתיים.

קולט אביטל: מי שניזוק מזה הם אנשים שכבר חנוקים ורוצים לקבל את הקרקע.

שלמה שחר: הם יקבלו אותה תוך שנייה.

שלמה שחר: אם החברה תאמר לי להעביר את הקרקע שאני מנהל לפלוני אלמוני, אני אעביר אותה מייד.

שלמה שחר: כאן אין בעיה.

קולט אביטל: אם אתה יכול להעבירה מייד לפלוני אלמוני, מה מונע ממך להעביר באותה מיידיות לחברה?

קולט אביטל: למה אתה לא יכול להיפרד ממנה?

שלמה שחר: אין לי שום קשיי פרידה.

שלמה שחר: כשאני מעביר את המקרקעין לפלוני אלמוני, אני נותן לו את זה במצב כפי שהוא ושהוא ימשיך מאותה נקודה.

קולט אביטל: אתה יכול לומר את אותו הדבר בדיוק גם לגבי העברה לחברה.

שלמה שחר: לא.

שלמה שחר: בהעברה לחברה יש לי אחריות אחרת, משום שאני צריך להעביר את זה מוגמר וערוך כמו שצריך.

שלמה שחר: זה כל ההבדל.

שלמה שחר: פלוני אלמוני יכול לומר לי להשלים את ההליך הזה או לא, אבל אין לי שום מחויבות.

נדב העצני: אז קח חצי שנה כדי להעביר את זה בצורה מוגמרת.

שלמה שחר: כבר אמרתי שחלק נכבד מהמקרקעין יעברו תוך חצי שנה, חלק תוך שנה וחלק פחות מזה.

שלמה שחר: זה שקובעים שנתיים לא אומר שרק כעבור שנתיים אני אתעורר.

שלמה שחר: עד שנתיים אני מתחייב לסיים את כל ההליך הזה.

קולט אביטל: זה לא צריך לקחת שנתיים.

קולט אביטל: כל החברה הזאת קמה לזמן מוגבל, אנחנו גם נבזבז הרבה זמן כדי לאתר יורשים.

אלישבע פרקש: יש לנו בערך 2,500 נכסים, לפחות אלף מתוכם הם מקרקעין.

שלמה שחר: מדובר בכ-1,000 מגרשים.

שלמה שחר: אני אצטרך לקחת מכוח האדם שמנהל בשוטף עוד אלפי מגרשים ברחבי הארץ ולהעבירו לעניין זה.

שלמה שחר: עם כל הרצון הטוב, זה לא עניין למספר חודשים.

שלמה שחר: אני רוצה שיקצבו את הזמן בחוק, אבל אני גם רוצה לעמוד בו ולכן צריך להיות ריאלי.

נדב העצני: להפך, גורעים ממך עבודה.

נדב העצני: אתה בעצם צריך להעביר את התיק.

קולט אביטל: החברה הזאת קמה כדי להתגבר על הסרבול ועל חוסר בכוח אדם שנמצא אצלך.

קולט אביטל: בזמנו ועדת החוקה, חוק ומשפט הציעה לך שהאוצר ייתן לך 5 מיליון שקלים לשנה, כדי שתוכל לגייס כוח אדם לסידור התיקים האלה ולגמור את כל העניין של ההעברה.

קולט אביטל: אמרת שאתה לא רוצה את זה.

קולט אביטל: עכשיו אתה בא וטוען שאין לך כוח אדם.

קולט אביטל: בשביל זה בדיוק קמה החברה - תן לעובדים בחברה הזאת לעשות את העבודה.

קולט אביטל: יבואו אליך פיזית ויעשו את העבודה.

שלמה שחר: אני לא זוכר שהיה מצב שמישהו הציע לי 5 מיליון שקלים ולא לקחתי.

שלמה שחר: אני מוכן לראות את הפרוטוקול של אותה ישיבה.

תמי סלע: נראה לי שאין ויכוח על זה שיועבר הניהול תוך חודשים ספורים ושהחברה תוכל להמשיך לעשות את הפעולות שהאפוטרופוס הכללי עושה היום.

שלמה שחר: זה בדיוק הוויכוח.

קולט אביטל: אנחנו רוצים לפטור אותך מעבודה.

קולט אביטל: לצורך העניין, אותם פקידים שהם היום ת"פ שלך, יהיו בחברה והם יעשו את העבודה הזאת.

שלמה שחר: לצורך ההעברה הפקידים שלי צריכים לאסוף את החומר ולהעביר.

קולט אביטל: החברה תעשה את זה.

שלמה שחר: החברה החדשה תיכנס לתיקים ותעשה את זה?

תמי סלע: על כמה זמן אתה מדבר לצורך העברה מסודרת של הניהול של התיקים האלה?

שלמה שחר: אני מדבר על תהליך שיתחיל תוך מספר חודשים.

קולט אביטל: מדוע אי אפשר להתחיל כבר עכשיו בתהליך הזה?

קולט אביטל: הרי לא מהיום ולא מאתמול דנים בכך.

קולט אביטל: אנחנו יושבים על כך כבר חמש שנים וכל הזמן הזה אנחנו יודעים שיום אחד צריך לקחת את התיקים האלה ולהעבירם.

קולט אביטל: כמה פעמים ישבנו כאן עם המנכ"ל והצענו לך לפנות לאוצר כדי שיתן לך פקידים נוספים?

קולט אביטל: כמה ישיבות הקדשנו לזה?

שלמה שחר: יש מצב שבו יש הרבה מאוד משימות שהיחידה הזאת עושה, לרבות עכשיו לגבי הצעת חוק שקבעה להעביר את כל הכספים שנמצאים אצלנו לקניין המדינה.

שלמה שחר: גם אם אני מאוד רוצה, אין לי כוח אדם לעשות את זה.

שלמה שחר: אם את אומרת לי שאנשים מהחברה יבואו ויעשו את זה, אני מוכן לזה ואני אעביר את הניהול תוך שעה.

מוריה בקשי: אבל התפקיד של האפוטרופוס הכללי הוא להעביר את הנכסים בצורה מסודרת.

שלמה שחר: שהחברה תבוא ותעשה את זה מסודר.

מוריה בקשי: אני מבקשת שנקבע מועד ריאלי, לא שנתיים, אבל שיאפשר העברה מסודרת.

קולט אביטל: איך מנסחים את זה, הוא דבר משני.

קולט אביטל: אני יודעת שכשיהיה חוק, האפוטרופוס יבוא ויגיד – בצדק מבחינתו – שאין לו כוח אדם, יש לו משימות אחרות ולכן אין לו זמן לטפל בתיקים האלה, כמו שעד עכשיו לא היה לו זמן לטפל בהם.

קולט אביטל: לכן החוק הזה נועד לגמור עם הסחבת הזאת באמצעות חברה אשר תעבוד על כך.

קולט אביטל: תפקיד החברה יהיה להשלים את העבודה על התיקים האלה – לחפש, לאתר וכו'.

נדב העצני: אפשר לקבוע שהאפוטרופוס יצטרך להגיש כל סיוע וכו' ותוך שלושה חודשים הכל יעבור.

שלמה שחר: אין בעיה, אני מסכים.

מוריה בקשי: אבל את ההעברה המסודרת אתם תעשו.

שלמה שחר: אין העברה מסודרת, יש מצב שהחברה באה אליי ואני נותן לה את התיק במצב שהוא באותו יום.

שלמה שחר: החברה תיקח את התיק, תרוץ לרשויות ותעשה את כל מה שצריך.

קולט אביטל: נכון.

קולט אביטל: זה בדיוק התפקיד של החברה.

נדב העצני: האפוטרופוס ייתן לחברה כל אינפורמציה.

שלמה שחר: אין בעיה, אני אעזור בכל מה שצריך.

מוריה בקשי: זה לגבי העברת הניהול.

מוריה בקשי: מה זמן המינימום שצריך להעברת הבעלות?

נדב העצני: אבל אין בעלות.

נדב העצני: את זה החוק צריך לקבוע וזה לא קשור לאפוטרופוס.

נדב העצני: זה דבר מהותי.

מוריה בקשי: היום יש להם הערות אזהרה, לא בעלות, וצריך להעביר את זה כך.

שלמה שחר: זו כבר שאלה של קונספציה.

שלמה שחר: לדעת חברת הכנסת אביטל לא נכון להעביר שום בעלות.

שלמה שחר: מה שכרגע עמד על הפרק הוא העברת הניהול ואני מודיע כאן שאם ההצעה הזאת מקובלת, וגם נרשמת, שהחברה שתקום מקבלת את התיקים והניהול עובר אליה באותו מצב, אין לי בעיה.

איל פרוסט: לגבי נושא הקניין – אני חושב שיש אינטרס להעביר את הקניין כמה שיותר מוקדם, כיוון שגם אם יימצא יורש באופן מיידי תמיד יהיה שיתוף במקרקעין.

איל פרוסט: נניח שנמצא יורש אחד מבין מספר יורשים, על מנת לממש בעין את המקרקעין החברה חייבת להעביר את הבעלות לעצמה, אחרת אותו יורש ימתין עד שיימצאו שאר היורשים.

מוריה בקשי: זו שאלת המימוש ולא שאלת היורש.

מוריה בקשי: היורש יקבל את חלקו.

קולט אביטל: בעצם האפוטרופוס הכללי אף פעם לא היה בעלים וגם במצב היום, בלי החוק, הוא מעביר את זה באותה שיטה.

קולט אביטל: מדוע אני צריכה עכשיו להתחיל בתהליך של רישום נכסים על שם החברה?

נדב העצני: לא צריך רישום.

נדב העצני: החוק יקבע שעבר הקניין ודי בכך.

תמי סלע: בהחלט לא.

תמי סלע: אם יש לך מקרקעין, זה צריך להיות רשום בטאבו.

קולט אביטל: אם היום בא יורש לאפוטרופוס ואומר שהוא היורש היחידי, האפוטרופוס מבקש ממנו להוכיח שאין יורשים אחרים ואז הוא מעביר את הקניין לאותו יורש.

מוריה בקשי: הוא לא מעביר קניין.

מוריה בקשי: הקניין עבר מעצם זה שהוא היורש של אדם מסוים.

קולט אביטל: מדוע אנחנו צריכים לסבך את החיים שלנו?

קולט אביטל: אם החברה מקבלת את אותן הפונקציות, אותם התפקידים ואותן חובות כמו האפוטרופוס, מדוע היא צריכה ללכת לטאבו ולרשום את הקניין הזה על שמה?

מוריה בקשי: עכשיו לא צריך לעשות את זה, אבל כשנצטרך לממש לא בשביל היורשים, אלא כדי לתת את זה למטרות סיוע, אז תצטרך להיות פרוצדורה של העברה קניינית.

מוריה בקשי: ייתכן שאפשר יהיה לחסוך את הרישום ולעשות את זה בדרך מקוצרת.

נדב העצני: ואם זה נכס עזוב?

מוריה בקשי: נכס עזוב רשום על שם מישהו או לא רשום בכלל ויש רק הערה של האפוטרופוס.

נדב העצני: זה לא חשוב, אבל אם הוא נכס עזוב לפי החוק האפוטרופוס הכללי יכול למממש.

קולט אביטל: מדוע אי אפשר לקבוע את זה בשלבים?

קולט אביטל: אפשר לקבוע שהרישום על הבעלות יהיה הרבה יותר מאוחר.

נדב העצני: החוק צריך להעביר את הבעלות רעיונית, מהותית.

נדב העצני: הרישום אינו חשוב, הוא יכול להיעשות בסוף.

נדב העצני: החוק צריך להקנות את המהות.

קולט אביטל: את המהות, אבל לא את הבעלות.

נדב העצני: לא, את המהות של העברת הקניין, אבל לא את הרישום.

מוריה בקשי: אני חושבת שזה בסדר, חוץ מזה שלגבי המקרקעין לא עוברת בעלות בשלב הזה, אלא רק הניהול.

נדב העצני: כל הסמכויות שיש לאפוטרופוס על-פי החוק - עוברות.

שלמה שחר: אני מדגיש ומבקש שזה יקבל ביטוי בחוק שמרגע ההעברה אנחנו צריכים חודשיים-שלושה כדי לארגן את הניירת ומאותו רגע האפוטרופוס הכללי פטור מכל אחריות.

מוריה בקשי: אתם אחראים עד למועד ההעברה וממועד ההעברה האחריות כבר לא עליכם.

מוריה בקשי: יש בהצעה סעיף שחרור מאחריות.

קולט אביטל: מקובל.

קולט אביטל: אני חושבת שהעברת הבעלות היא לגבי נכס שלא נמצא לו יורשים.

קולט אביטל: אנחנו עוברים לסעיף קטן (ב): "נכס כאמור בסעיף קטן (א) יועבר לקניין החברה בצירוף הפירות שצמחו ממנו.

קולט אביטל: ..".

קולט אביטל: האם זה לרבות לקניין או לניהול?

מוריה בקשי: זה לפי העניין.

קולט אביטל: בסדר, זה יהיה לפי העניין, כמו בסעיף (א).

קולט אביטל: המשך סעיף קטן (ב): "... בצירוף הפירות שצמחו ממנו, לרבות רווחים מפעולות השקעה של כספים, בידי האפוטרופוס הכללי לפי דין, שנזקפו לזכותו של נכס, ובניכוי של הפסדים שנזקפו לחובתו של נכס כתוצאה מפעולות השקעה כאמור, ושל הוצאות ניהול, לרבות שכר, כמשמעותם בסעיף 12 לחוק האפוטרופוס הכללי, החלים על הנכס"; מה השכר שאתם גובים היום?

שלמה שחר: 5%.

קולט אביטל: נדמה לי שכאן מדובר ב-2%.

מוריה בקשי: נאמר כאן שהשר רשאי להוריד.

קולט אביטל: המשך סעיף קטן (ב): "השר רשאי לקבוע כי בעד פעולותיו של האפוטרופוס הכללי בקשר לנכסים של נספי השואה, בתקופה שבה היו בניהולו, ישולם לאפוטרופוס הכללי שכר נמוך מהשכר שנקבע לפי סעיפים 22א ו-23(א)(2) לחוק האפוטרופוס הכלל, בשיעור שיקבע השר".

נדב העצני: לנו יש בעיה עם הקונספציה של הסעיף.

נדב העצני: לגבי הפירות - הפירות קשורים במידה רבה מאוד לשאלת השיערוך ואני לא חושב שצריך להיכנס לזה עכשיו.

נדב העצני: אנחנו לא מבינים מדוע יש בכלל לשלם שכר לאפוטרופוס.

נדב העצני: מדוע יש בכלל לשלם שכר?

שלמה שחר: למה לא?

נדב העצני: בישיבה הראשונה היה כאן שר המשפטים הקודם ואמר שאת החוק הזה היו צריכים לחוקק מייד לאחר קום המדינה.

נדב העצני: אין שום הצדקה לכך שהחוק מחוקק רק היום.

נדב העצני: מתקנים היום עוול ולכן אין הצדקה לכך שמדינת ישראל תקבל אחוזי ניהול.

נדב העצני: נהפוך הוא.

שלמה שחר: מישהו שמר לך על הנכס, לא מגיע לו משהו?

נדב העצני: הוא גם לא כל כך שמר עליו.

קולט אביטל: האפוטרופוס הכללי עשה ועושה כל מיני פעולות.

קולט אביטל: השאלה היא אם בעד הפעולות האלה הוא צריך לקבל שכר או לא.

קולט אביטל: זו שאלה קונספטואלית.

קולט אביטל: זה שהוא עושה פעולות, כמו סילוק פולשים או שהוא משלם על זה מסים עירוניים, הרי אלה פעולות ניהול של נכס.

קולט אביטל: אם היית נותן את זה לעורך דין, גם הוא היה לוקח משהו על זה שהוא מטפל בזה.

קולט אביטל: השאלה היא קונספטואלית – אם המדינה עשתה את זה בשביל אנשים, המדינה צריכה לקבל על זה שכר.

תמי סלע: אם המחשבה היא שצריך להפחית את אחוז השכר, אולי צריך לקבוע את זה מלכתחילה בחוק.

תמי סלע: צריך לשנות את ברירת המחדל, כי עד שיתקינו תקנות, מה גם שאי אפשר לדעת מה יתקינו, יכול לקחת זמן.

אורלי אלכסנדר: האפוטרופוס הכללי הוא גוף ממשלתי שיש לו תפקידים מוגדרים, בין היתר ניהול כל הנכסים והרכוש שהם תחת שליטתו.

קולט אביטל: אבל תמיד הוא לקח על זה שכר.

קולט אביטל: נניח שיש לאפוטרופוס נכס של אזרח, כשהאזרח בא לבקש את הנכס, האפוטרופוס הכללי לוקח ממנו 5%, בדיוק כמו שבית משפט גובה שכר.

איל פרוסט: אני חושב שמן הראוי שמתוך ה-5% האלה יועבר לתקציב הניהול של החברה איזשהו חלק יחסי עבור העבודה של האיתור והעברת הקניין ליורשים, כפי שהאפוטרופוס הכללי היה צריך לבצע מלכתחילה בעבור אותם 5%.

איל פרוסט: יש כאן איזשהו מקום לפיצול ולמימון פעולותיה של החברה על-ידי העברת חלק יחסי של אותו שכר.

מוריה בקשי: זו בדיוק המחשבה שהיתה לנו.

מוריה בקשי: התפיסה היא שיש כאן "שומר" ששמר על הנכסים ועל עבודת השמירה הוא צריך לקבל, מה גם שחלק מהפעולות עלו כסף.

מוריה בקשי: בכל זאת, יש פה סיטואציה מיוחדת, יש טענה שאפשר היה לפני כן לשחרר וייתכן שזה היה עוזר.

מוריה בקשי: לכן אמרנו שאפשר להפחית, מתוך הנחה שאת החלק הנוסף אפשרי שהחברה תגבה, אבל לא יותר משכר הניהול המלא.

אלישבע גלילי: אני חושבת שצריך להפריד בין קרקע שתוחזר ליורשים לבין קרקע שתעבור לחברה.

אלישבע גלילי: אני חושבת שקרקע שתעבור לחברה, שהיא קרקע של נספים אשר אין להם יורשים, היתה צריכה להיות מנוצלת לפני שנים ואני לא חושבת שעל זה מגיע לאפוטרופוס שכר.

קולט אביטל: למה אם האפוטרופוס יחזיר ליורשים כן מגיע לו?

קולט אביטל: הוא הרי היה יכול להחזיר ליורשים בערכים ריאליים לפני שנים.

קולט אביטל: יש אנשים שפשוט לא מימשו את הקרקעות, כי הציעו להם 1,800 שקלים בעבור חמישה דונמים.

אלישבע גלילי: אני אישית קצת סקפטית כמה יורשים אפשר למצוא היום, אחרי 60 שנה, אשר יוכלו ליהנות מזה.

אלישבע גלילי: אם יש ויכוח, אני מציעה שהקרקע שתועבר לחברה ושלא נמצאו לה יורשים תועבר ללא שכר.

מוריה בקשי: אני לא חושבת שיש הבדל.

מוריה בקשי: אם אנחנו מדברים על עבודה מסוימת שנעשתה, אני לא רואה הבדל.

מוריה בקשי: אנחנו אומרים שבגלל סיבות היסטוריות אולי תהיה הפחתה.

מוריה בקשי: האמת היא שמהותית היה מגיע השכר המלא.

מוריה בקשי: יש אומרים שהיו כאן נסיבות היסטוריות, אולי אפשר היה לפני כן להעביר ליורשים וכו' ולכן צריך להפחית.

מוריה בקשי: אם כבר, בעיניי ההיגיון היה עובד אחרת, כלומר דווקא כשמעבירים ליורשים אולי יש מקום להפחית, כי אותם אולי יכלו לחפש לפני כן וכו'.

שלמה שחר: מדוע כל יורש אחר או כל מי שבא לבקש מהאפוטרופוס הכללי והוא לא יורש של נספה שואה, מחייבים אותו לשלם 5% וכאן אנחנו אומרים 3%?

שלמה שחר: באים אליי אנשים ואומרים: מאתנו אתה גובה 5%, תן לנו את אותה הנחה.

קולט אביטל: הסיבה פשוטה – להם היתה יכולת לבוא מזמן ולדרוש.

קולט אביטל: לגבי אנשים שנעלמו בשואה ולא השאירו אחריהם מסמכים, זה הרבה יותר מסובך, שלא לדבר על בלתי אפשרי.

אברהם רות: עד עכשיו, בכל מקום שהוחזר רכוש, גם במזרח אירופה, אף פעם לא הסכימו לתת איזושהי תמורה למדינה בעבור זה שהיא טיפלה או החזיקה קרקעות.

אברהם רות: כלומר, אנחנו יוצרים פה עכשיו תקדים.

אברהם רות: אצלנו יכול להיות ש-2% הם התחשבות, בחוץ-לארץ זה עשוי להגיע גם ל-50%.

קולט אביטל: לכל מדינה יש את החוקים שלה.

אברהם רות: דיברנו על הנושא של שיערוך.

אברהם רות: יכול להיות שיהיה מצב שהצד השני יבוא ויאמר שגם המדינה נהנתה מהנכסים האלה.

אברהם רות: לא רק שהיו לה הוצאות, אלא היא נהנתה בגדול.

רותם פלג: אי אפשר לדרוש, כיוון שאף פעם זה לא היה בבעלות המדינה.

שלמה שחר: על המקרקעין האלה לא נקבעו הכנסות.

שלמה שחר: הרעיון הוא שבסוף, כשאדם מקבל, הוא משלם דמי ניהול על מה שהחזיקו לו.

שלמה שחר: אף אחד לא נהנה.

אברהם רות: מה לגבי הנכסים שאין להם יורשים?

אברהם רות: האם החברה תשלם את העמלה?

אברהם רות: אם יוחלט על דמי ניהול של 2%, האם זה ישולם לאחר שהנכס יוחזר ליורש?

שלמה שחר: לפי ההסדר הזה שמעבירים את הנכס מייד, אין לנו הערכה לגבי שווי הנכס.

שלמה שחר: לעשות שומות על אלפי מגרשים, זה כבר סיפור מורכב.

קולט אביטל: זה כבר תפקיד החברה.

שלמה שחר: ה-5% - או כל אחוז אחר שתקבעו – צריכים להיגזר מהשווי של המקרקעין והוא לא ידוע בעת ההעברה.

מוריה בקשי: צריך לחשוב על זה מעשית.

מוריה בקשי: אפשר לומר שערב ההעברה תהיה איזושהי הערכה כללית, אבל הדיוק יהיה כשיממשו את הנכס.

נדב העצני: גם ההערה האחרונה ממחישה את חוסר הפרקטיות.

נדב העצני: אני רוצה לחזור לעובדה שלטעמי הרציונל של החוק הזה עומד בסתירה לתשלום שכר לאפוטרופוס.

קולט אביטל: אני לא רוצה להיכנס כרגע לעקרונות.

קולט אביטל: אני מבקשת להציע הצעה פרקטית.

נדב העצני: אני סבור שהסעיף הזה צריך להוציא החוצה כל התייחסות לשאלת פעולות השקעה, הוצאות ניהול, שכר וכו'.

נדב העצני: להפך, צריך לקבוע שההוצאות האלה לא יגיעו לאפוטרופוס.

קולט אביטל: עם כל הרצון הטוב, צריך להיות ישרים.

קולט אביטל: אם בכל זאת היו לאפוטרופוס הוצאות – והיו לו הוצאות, כי הוא שילם מסים ועשה כל מיני פעולות שעלו כסף – אתה רוצה שהממשלה תספוג את זה ולא תנכה?

נדב העצני: כן.

קולט אביטל: זה לא יעבור.

נדב העצני: החוק הזה נועד לתקן עוול.

נדב העצני: בין אם זה מנקודת המבט של עדיפות דווקא לנכסים שאין להם יורשים וגם מנקודת המבט ההפוכה, צריך לתקן את העוול.

נדב העצני: לו היו נותנים לאדם או חברה לנהל כסף או מקרקעין, היו משלמים דמי ניהול, אבל מצד שני גם היו דורשים ממנו תוצאות.

נדב העצני: כאן אנשים מקבלים את הכספים – גם לפי שיטות השיערוך של הוועדה – ערך נמוך בהרבה ממה שהבנק היה משלם אם היו מפקידים אצלו.

קולט אביטל: לגבי הכסף יש סעיף נפרד שמדבר על שיערוך.

נדב העצני: נכס זה גם כספים.

קולט אביטל: כרגע אנחנו לא מדברים על כסף, אלא רק במקרקעין.

קולט אביטל: זה שהאפוטרופוס החזיק תיקי כספים, הוא לא דורש על כך דמי ניהול.

נדב העצני: לפי הנוסח הזה הוא כן דורש.

נדב העצני: על פי הגדרות של החוק, נכס הוא גם כסף.

מוריה בקשי: את זה הוא כבר גבה.

נדב העצני: אם כך, הוא צריך להחזיר את זה.

נדב העצני: אין שום הצדקה בעולם לגבות את זה ולכן צריך להחזיק.

שלמה שחר: תהיה מעשי.

שלמה שחר: מאיפה אני אחזיר את הכסף?

קולט אביטל: הוועדה להשבת נכסים של נספי השואה יצאה מתוך הנחה, כולל לגבי כספים – גם על דעת האוצר כי הם פחדו מהשפעות רוחב – שזה חוק שחל רק על מי שנספה בשואה.

קולט אביטל: נקבעו הגדרות שלא כללו אנשים אחרים שלא נספו בשואה.

קולט אביטל: זה נקבע כדבר יוצא דופן, משום שמי שנספה בשואה לא היה כמו גברת כהן מרעננה שיכלה לעשות משהו אחר עם הכספים.

קולט אביטל: זו היתה ההחלטה ואת זה לא נפתח מחדש.

תמי סלע: זה נכון ולכן אני חושבת שיש מקום להפחית את אחוז השכר.

תמי סלע: אני לא חושבת שאין לתת שום שכר ושום הוצאות ניהול.

נדב העצני: אם כך שתהיה תשואה ריאלית.

נדב העצני: יקבלו תשואה ריאלית כפי שהיו מפקידים את זה בבנק ומזה יורידו.

נדב העצני: עם דבר כזה אין שום בעיה, רק שזה יוביל עלויות אחרות לחלוטין.

פרדי וידר: אני חושב שיש היגיון בזה שכשכותבים נכס מתכוונים גם למקרקעין וגם לכספים, אבל גם יש היגיון להבחין בין הטיפול.

פרדי וידר: לגבי הכספים ממילא צריך להקים צוות מקצועי, בלתי תלוי, שיחליט על שיטת השיערוך.

פרדי וידר: יש הרבה בעיות עם הטיפול בצד הכספי.

פרדי וידר: אני מציע שצריכה להיות החלטה לגבי הטיפול במקרקעין ולגבי כספים ממילא צריך לעבור תיקון אחרת, כי אחרת מעמידים את העגלה לפני הסוס.

קולט אביטל: לגבי קרקעות אולי היתה השקעה של זמן וכו'.

קולט אביטל: לגבי כספים בסך הכל הם הופקדו בבנק ולא היתה שום פעולה ניהולית של האפוטרופוס.

קולט אביטל: הוא הפקיד את זה בבנק ואם היו הפחתות, קיבלתם את זה בערך מוחלט, אבל לא היו לכם הוצאות כמו על קרקעות.

שלמה שחר: אני חושב שהסעיף כמו שהוא מנוסח היום נותן את התשובה למה שצריך לעשות.

שלמה שחר: מבחינתי אני לא חושב שזה דבר שצריך להיחתך כאן.

שלמה שחר: הסעיף אומר שהשר יקבע וזה מקובל עליי.

קולט אביטל: השר לא יקבע כי זה עובר כבר לחברה.

שלמה שחר: אני מרגיש שמחובתי להציג את הצד השני ואני לא מגזים במה שאני צריך לעשות.

שלמה שחר: יש את האפוטרופוס הכללי שאומר שהוא צריך לקבל שכר וכל האחרים היו שמחים אם האפוטרופוס לא היה מקבל שום דבר.

שלמה שחר: לכן אני טוען שכשאומרים שהשר יבחן את כל האספקטים, את הנסיבות, אם זה מקרקעין או כספים, הוא יקבל החלטה שתהיה מקובלת עליי.

קולט אביטל: את זה אתה אומר.

קולט אביטל: אני לא רוצה להשאיר חוק באוויר כדי שיום אחד אני אקום ואני אראה שבעצם אחרי כל מה שעשינו השר החליט שהאפוטרופוס מקבל 10%, כי השר החליט.

שלמה שחר: אני רוצה לתת קרדיט לשר המשפטים שהוא רואה את הדברים בראייה רחבה.

שלמה שחר: השר ישקול את כל השיקולים, כולל אלה שנאמרו כאן לגבי תיקון עוול וכו', ויקבע אחוז כלשהו.

שלמה שחר: כל דבר שהוא יקבע מקובל עליי.

קולט אביטל: האם סעיף (ב) כפי שהוא מנוסח עכשיו עושה את ההבחנה בין כספים למקרקעין?

מוריה בקשי: את העניין של הפירות שצמחו נשים כרגע בצד.

קולט אביטל: לדעתי גם במניות לא השקיע האפוטרופוס הכללי הרבה זמן.

מוריה בקשי: צריך לעשות הבחנה בין מקרקעין לבין נכסים אחרים.

קולט אביטל: אני מציעה לכתוב שהשר רשאי לקבוע.

נדב העצני: מדוע השר?

נדב העצני: דיברנו על כך שכל פונקצית השר יוצאת מהחוק.

קולט אביטל: לא, האפוטרופוס עדיין כפוף לשר.

נדב העצני: אז שתהיה ועדה שתקבע את זה או שזה יהיה בידי החברה.

קולט אביטל: צריך לקבוע את זה בחקיקה.

שלמה שחר: אני לא מרגיש במצב נוח להתמודד כאן על כך שהאפוטרופוס יקבל שני אחוזים או שלושה אחוזים מול כל מי שחושב שהאפוטרופוס לא צריך לקבל כלום.

שלמה שחר: אני חושב שהשר צריך לקבוע את זה.

קולט אביטל: אני מציעה שנעשה את ההבחנה בין מקרקעין לבין כל היתר.

קולט אביטל: לגבי כספים ומניות אני מציעה שלא ישולם שכר, אלא רק אם היו הוצאות.

קולט אביטל: לגבי מקרקעין אני מציעה לקבוע 2%.

נדב העצני: לגבי כספים לא היו הוצאות, משום שהעמלות ירדו מהחשבון.

קולט אביטל: נכון ולכן אין צורך בזה.

מוריה בקשי: צריך לקבוע שזה יהיה בניכוי הוצאות שהוצאו.

מוריה בקשי: בחוק קבוע שלגבי כספים יש תשלום של חצי אחוז והם כבר גבו את זה כל שנה.

מוריה בקשי: לא ניתן להחזיר את זה על כל השנים אחורה.

מוריה בקשי: זה יכול להיות סיפור מההפטרה.

נדב העצני: עקרונית לא היו צריכים לגבות.

שלמה שחר: אם אתה הולך למנהל תיקים הרי אתה משלם לו כסף.

נדב העצני: מנהל תיקים לא ייתן תשואות כאלה.

שלמה שחר: האם בחנת פעם את התשואות של האפוטרופוס הכללי?

נדב העצני: היתה ירידה בשיערוך, היתה ירידה בשנות ה-60 וכו'.

נדב העצני: מהמועד שבו אנשים הפקידו את הכספים היתה ירידה דרמטית.

קולט אביטל: האפוטרופוס הכללי קיבל את זה ב-1968 בערך מופחת.

קולט אביטל: את ההפרש הזה אנחנו תובעים מהבנקים.

קולט אביטל: לכן יש להפריד בין סכום מסוים שאנחנו תובעים מהבנקים – בערך שליש – לבין שני-שלישים שאנחנו תובעים מהמדינה שהם הפרשים על מה שהיה צריך להיות אילו הכסף היה מקבל את התשואה הריאלית שלו.

נדב העצני: אז גם הבנקים יבקשו דמי ניהול על הכספים האלה.

קולט אביטל: הם כבר גבו.

נדב העצני: אני יכול להבין מה שנלקח מהחשבון לא כדמי ניהול חיצוניים.

קולט אביטל: לכן אנחנו רוצים לשערך, כי בעצם נגבו יותר עמלות מאשר הרווחים שנצברו בחשבון.

קולט אביטל: אם כך, השיערוך צריך להיעשות גם לגבי הכספים שהיו אצל האפוטרופוס.

קולט אביטל: כנראה שלא קראת את הדוח, כי זה כבר כלול.

קולט אביטל: השיערוך נעשה גם לגבי הכספים שהיו אצל המדינה.

נדב העצני: אם כך, יכול להיות שהסכום שיש היום בפיקדון מסוים צריך להיות סכום הרבה יותר גבוה.

קולט אביטל: בוקר טוב אליהו.

קולט אביטל: יופי שהתעוררת.

נדב העצני: מה שאת אומרת, שמקובל עליי, לא כתוב בנוסח כאן.

מוריה בקשי: לכן צריך להפריד בין השכר לבין הרווחים וההפסדים מההשקעה עצמה.

מוריה בקשי: לגבי הרווחים מההשקעה עצמה יש בינינו מחלוקת כי טענו שמהיום שזה עבר לאפוטרופוס הכללי – לפחות מאותו יום, אני לא מדברת על התקופה שלפני – הרווחים יהיו כפי שנצברו אצל האפוטרופוס הכללי.

מוריה בקשי: חברת הכנסת אביטל חולקת על זה.

קולט אביטל: לא רק אני חולקת על זה, אלא גם החשב הכללי.

קולט אביטל: הוא הודיע שצריך היה לשערך את הכסף ולפי חשבונו השיערוך שהוא הציע אז היה פי עשרים ושמונה.

קולט אביטל: הוא אמר: נניח שיש היום מיליון, אנחנו מעריכים שצריך להיות בין 25 ל-28 מיליון.

איל פרוסט: מה לגבי כספים שהתקבלו כתוצאה ממכירת מקרקעין בידי האפוטרופוס?

איל פרוסט: אני יודע לפחות על נכס אחד שנמכר.

מוריה בקשי: במקרה כזה מגיע לאיש שוויו של הנכס.

מוריה בקשי: זה נאמר בסעיף 15(ד) לחוק האפוטרופוס הכללי.

מוריה בקשי: נקבעו גם כללים איך מחזירים את זה.

קולט אביטל: אני מבקשת להכניס לסעיף הזה את ההבחנה בין מקרקעין לבין כספים.

קולט אביטל: דבר אחר, צריך לכלול איזשהו רפרנס לגבי הרווחים לפי שיטת השיערוך שתיקבע על-ידי הוועדה, כדי שיהיה ברור שצריך להיות כאן שיערוך.

נדב העצני: גם לגבי הכספים שאצל האפוטרופוס.

מוריה בקשי: בנקודה זו יש בינינו מחלוקת אשר אינה גדולה, אבל היא קיימת.

מוריה בקשי: לגבי השיערוך והכספים שהושקעו - סברנו שמהיום שהאפוטרופוס הכללי כבר קיבל כסף, כפי שהוא קיבל, כיוון שישנן הוראות חוק שאמרו לו איך הוא צריך להשקיע את הכספים האלה והוא פעל לפי ההוראות האלה – האמת היא שההשקעות הן די ריאליות, בשנים מסוימות זה היה יותר מ-4% ובשנים מסוימות זה היה פחות, תלוי במצב – לגבי התקופה הזאת האפוטרופוס הכללי צריך להעביר את מה שהוא השקיע ולא לעשות אחר כך את החלוקה איך היה השיערוך.

קולט אביטל: אתם החלטתם כך וועדת החקירה והכנסת החליטו אחרת בגלל מספר סיבות.

קולט אביטל: היו כאן ישיבות שקדמו לכניסתך לנושא הזה עם האפוטרופוס הקודם.

קולט אביטל: הוא אמר שהוא מבין שצריך לעשות שיערוך של הכספים גם של אלה שהוא מחזיר.

קולט אביטל: אל תשכחי שהוא מחזיר היום 185 שקלים על 1,000 לירות סטרלינג.

קולט אביטל: לכן את לא יכולה להנציח את העוול הזה.

קולט אביטל: האפוטרופוס הקודם היה בוועדה זו יחד עם החשב הכללי ואמר שהם פנו הרבה פעמים לחשב הכללי לעשות שיערוך.

קולט אביטל: כיוון שכך את לא יכולה להסתפק בניסוח הזה.

קולט אביטל: היו החלטות, כולל של משרד המשפטים ושל החשב הכללי, שיש שיערוך, אבל אין הסכמה על כמה.

קולט אביטל: אנחנו חושבים על 4% והחשב הכללי חושב על 2%.

קולט אביטל: בכל מקרה, השיערוך צריך להיעשות.

מוריה בקשי: אני לא חולקת על זה, אלא רק על תקופת הסוף.

קולט אביטל: תקופת הסוף היא תוצאה של ההתחלה.

פרדי וידר: ממילא מה שהוחלט על-ידינו, לפחות הוצע בישיבות הקודם, שסוגיית השיערוך תועבר לצוות מקצועי שיבחן מה צריך לעשות.

נדב העצני: השאלה היא אם הסעיף הזה צמוד להחלטה בדבר השיערוך או לא.

נדב העצני: נכון לעכשיו, בנוסח הזה זה לא קיים.

נדב העצני: אם כן, צריך לקבוע את זה.

נדב העצני: זה אומר שהשיערוך צריך להיות מהיום שבו הכספים הופקדו ועד לשחרורם, בין אם זה היה בבנק או אצל האפוטרופוס.

קולט אביטל: צריך להכניס את זה לנוסח כאן.

תמי סלע: כלומר, לגבי מקרקעין אנחנו מדברים על שכר של 2%.

תמי סלע: לגבי כספים – הם יוחזרו עם שיערוך לפי קביעת הוועדה וללא ניכוי של שכר.

מוריה בקשי: אנחנו חושבים שצריך לנכות שכר.

קולט אביטל: אתם חושבים ואני אומרת לך מה אנחנו רוצים שיהיה.

קולט אביטל: בסעיף קטן (ג) יש הסתייגויות: "כל עוד לא שולמו הוצאות הניהול כאמור בסעיף קטן (ב), לגבי נכס מסוים של נספה השואה, יהיו ההוצאות כאמור, שיעבוד ראשון על הנכס האמור".

תמי סלע: זה יהיה רק לגבי מקרקעין.

מוריה בקשי: זה משום שייתכן שלחברה לא יהיה כסף לשלם מיידית.

נדב העצני: מילא החברה, אבל בואו ניקח תסריט של איזשהו יורש, יהודי זקן שאין לו כסף לשחרר נכס, אין לו את 2% האלה.

נדב העצני: מה יהיה לגביו?

נדב העצני: האם ימכרו את הנכס?

מוריה בקשי: גם בחוק האפוטרופוס הכללי יש סעיף כזה – ניהלו, עבדו עבורך ולכן צריך לשלם.

מוריה בקשי: בכל מקרה זה שיעבוד.

מוריה בקשי: זה לא אומר שלא נותנים את הנכס, אלא שהאדם לא יוכל למכור את הנכס בלי שישלם את הסכום הזה.

קולט אביטל: אם החברה – שאני מקווה שמי שישב בה יהיו לו קצת אורך רוח ונשמה – תראה שיש מקרה כזה, אני מניחה שהיא תלווה לאדם את הסכום הזה והאדם יחזיר לאחר שהוא ימכור את הנכס.

נדב העצני: אני לא בטוח שלחברה יש סמכות להלוות כספים.

מוריה בקשי: זה שיעבוד וכשהאדם יממש את הנכס הוא ישלם את מה שכתוב פה.

נדב העצני: יש בזה משהו, אבל צריך להדגיש שזה לא יפגע בזכות ההעברה למעט כיבוד השיעבוד.

נדב העצני: צריך להדגיש את זה, כי זה לא ברור לגמרי.

קולט אביטל: סעיף קטן (ד): "על אף האמור בסעיף קטן (א) רשאי האפוטרופוס הכללי לעכב את העברתו של נכס לקניין החברה בהתקיים אחד מאלה: "במועד האחרון שבו יש להעביר את הנכס לקניין החברה לפי הוראות סעיף קטן (א) (בסימן זה – מועד ההקניה), תלוי ועומד הליך לפני בית משפט בקשר לזכויות בנכס, לרבות הליך לשחרורו; למה אי אפשר להעביר את זה לחברה?

נדב העצני: צריך להעביר לחברה.

נדב העצני: כל הסעיף הזה אינו רלוונטי.

שלמה שחר: מאה אחוז, שייקחו עורכי דין, שייכנסו, שילמדו את העסק, שינהלו.

נדב העצני: על הכסף של החברה צריך לדבר אחר כך, זו סוגיה אחרת.

נדב העצני: אין שום היגיון בפיצול, הכל צריך לעבור לחברה.

נדב העצני: השאלה מי מממן את זה היא שאלה אחרת.

קולט אביטל: אם הם יעבדו מול עורכי דין שתובעים וכו', ממילא בסופו של דבר הם יגבו את זה מהאיש.

קולט אביטל: לכן כדאי להעביר את זה כבר לחברה.

מוריה בקשי: השאלה היא אם לא יהיו עלויות מיותרות.

שלמה שחר: אני אתן הודעה לבית המשפט שעל-פי החוק זה עבר לחברה.

נדב העצני: ידחו את הדיון בחודש ועורכי הדין ילמדו את זה מהר.

קולט אביטל: הסעיף הזה הוא בחזקת "חרדת הנטישה", אפשר לקרוא לזה סעיף ההתנתקות.

מוריה בקשי: זה סעיף שאנחנו הצענו ולא של האפוטרופוס הכללי, כי המחשבה שלנו היתה לחסוך.

קולט אביטל: אם כך, אנחנו מורידים את סעיף קטן (ד)(א).

תמי סלע: צריך לוודא שההליכים לא יפגרו בגלל זה, אלא שהחברה תוכל להיכנס לנעליים של האפוטרופוס ולהמשיך את הדברים האלה.

קולט אביטל: ייתכן שאנחנו צריכים להכניס את זה במקום כלשהו בחוק בתור חובות החברה.

נועה בלכר: אפשר לומר שכל התהליכים לא ייפסקו או יידחו, אלא יראו את החברה כנכנסת לנעלי האפוטרופוס.

מוריה בקשי: לגבי המשפט האחרון בסוף סעיף (ד)(א) - "לרבות הליך לשחרורו" - אני לא מדברת על הליך פינוי, אלא על אדם שכבר התעסק עם האפוטרופוס הכללי במשך שנתיים ואנחנו קרובים מאוד להגיע לשחרור הנכס.

נדב העצני: זה אם התקבלה החלטה.

מוריה בקשי: לפעמים יש הליך משפטי בבית משפט לשחרור הנכס.

נדב העצני: לדעתי אם לא ניתנה החלטה, זה יכול לעבור לוועדות של החברה.

נדב העצני: אם האפוטרופוס הכללי קיבל החלטה וזה רק עניין פרוצדורלי של שחרור, את צודקת.

מוריה בקשי: אני חושבת שזה יפגע באנשים.

נדב העצני: בהחלט לא, כי החברה תפעל הרבה יותר מהר.

נדב העצני: לפחות זו הכוונה.

קולט אביטל: צריך לומר: אם לפני מועד ההקניה הוגשה בקשה לאפוטרופוס הכללי לשחרור הנכס ובמועד האמור טרם ניתנה החלטה.

מוריה בקשי: אני מציעה להגביל את זה בזמן, כדי לא לפגוע באנשים.

שלמה שחר: אני חושב שאין בעיה להעביר מייד ושהחברה תעשה את השחרור.

שלמה שחר: החוק הזה מאפשר לאנשים שחרור בתנאים הרבה יותר מקילים ממה שיש לי היום.

קולט אביטל: מה עם סעיף (ג)?

נדב העצני: כנ"ל.

קולט אביטל: סעיף 6(ד)(2): "עיכוב העברת הנכס לפי הוראות פסקה (1)(א) יהיה עד לסיום ההליך כאמור באותה פסקה..."

נדב העצני: זה זנב של אותו כלב וגם את זה צריך להתאים, כך גם את סעיף (3).

קולט אביטל: בסדר.

קולט אביטל: סעיף 7: "ניתן צו ניהול לגבי נכס לאחר מועד ההקניה ומצא האפוטרופוס הכללי או אדם מנהל, כי הנכס הוא נכס של נספה השואה, יעביר את הנכס לקניין החברה".

מוריה בקשי: גם כאן זה יהיה לקניין או לניהול החברה.

נדב העצני: צריך לכתוב שזה באופן מיידי.

קולט אביטל: סעיף 8(א): "בתוך שלושה חודשים מהמועד שבו העביר האפוטרופוס הכללי או אדם מנהל, נכס לקניין החברה" – צריך להוסיף 'או לניהול החברה' – "ייתן לחברה דין וחשבון, וימסור לה את המסמכים המתייחסים אל הנכס, שיש ברשותו, וכן את החשבונות המתייחסים לאותו נכס, כשהם מבוקרים כפי שנקבע לפי סעיף 15(ב) לחוק האפוטרופוס הכללי; נוסף על כך ימסור האפוטרופוס הכללי או האדם המנהל, לחברה, כל מידע אחר שיש ברשותו העשוי לסייע לאיתור היורשים ובעלי זכויות אחרים בנכס".

קולט אביטל: אין בעיה עם הסעיף הזה.

תמי סלע: זה בעצם אומר שהתיק המלא יעבור רק אחרי שישה חודשים, משום שזה שלושה חודשים מהמועד של ההעברה ורק אז הוא חייב גם את כל המידע, המסמכים והחשבונות.

תמי סלע: בלי כל זה אי אפשר לנהל את התיק.

נדב העצני: בעצם דיברנו על כך ששלושת החודשים יהיו מההתחלה.

נדב העצני: צריך לכתוב שזה יהיה שלושה חודשים מיום כניסת החוק לתוקף.

תמי סלע: אין טעם בהפרדה הזאת.

תמי סלע: צריך להחליט ששלושה חודשים זה הזמן שלוקח להעביר את התיקים בצורה מסודרת מהאפוטרופוס לחברה.

נדב העצני: בהחלט.

שלמה שחר: אין לי מניעה לעשות את הדברים האלה, אם יעזרו לי.

שלמה שחר: אין לי בעיה שהחברה תבוא ותיקח את הכל – את כל המסמכים, את כל הניירת וכו'.

מוריה בקשי: פה יש גם עניין של ביקורת - דרשנו דין וחשבון.

מוריה בקשי: היום, כשעושים העברה לקניין המדינה, זה לוקח זמן, יותר משלושה חודשים.

מוריה בקשי: זה לא שרק מעבירים את התיק כפי שהוא, אלא זה מייצר עבודה.

קולט אביטל: למה הכוונה?

שלמה שחר: זה אומר שצריך לקחת רואה חשבון כדי שיבדוק את כל מה שנעשה בתיק במשך השנים ושאכן הניהול היה כפי שצריך.

קולט אביטל: אתה יודע שעל רוב התיקים כבר נעשתה העבודה הזאת.

קולט אביטל: כל התיקים שפרסמנו, לפחות תיקי הכספים, נבדקו על-ידי רואה חשבון.

מוריה בקשי: אם רוצים את הדוח, צריך את השלושה חודשים.

מוריה בקשי: אם לא רוצים – לא צריך את הזמן הזה.

שלמה שחר: תיקחו בחשבון שהחברה הזאת, גם אם יהיו בה סופר-מנים, לא תהיה במצב שהיא בבת אחת תקבל כמות של נכסים ומייד תתחיל לירות לכל הכיוונים בכל הנכסים.

קולט אביטל: לא חשוב כרגע מה תהיה שיטת השיערוך שיוחלט עליה, כרגע מופקד אצל יושב-ראש הכנסת דיסקט שבו יש 9,000 תיקים.

קולט אביטל: על כל תיק עברו ושחזרו מיום התחלתו ועד סופו – מה נוהל, מה שולם, מה לא שולם וכו'.

קולט אביטל: זה בעצם כל מה שהחברה הזאת צריכה לעשות.

קולט אביטל: צריך פשוט לקחת את הדיסקט הזה.

שלמה שחר: אין בעיה, תכתבו שהדיסקט שהכינה הוועדה יהיה הדין וחשבון הנדרש והאפוטרופוס הכללי פטור מלתת את הדין וחשבון הזה.

קולט אביטל: כרגע אנחנו מדברים רק על כספים.

תמי סלע: אפשר גם להפריד בין למסור את כל המסמכים והמידע שיש ברשות האפוטרופוס הכללי לבין מסירת הדין וחשבון.

אברהם רות: האמת היא קצת באמצע.

אברהם רות: לגבי הדיסקטים שקיימים, זה נכון, אבל עדיין יכול להיות שיש עוד נכסים שאינם מופיעים בדיסקט הזה וזה ייקח זמן.

שלמה שחר: אף פעם לא ראיתי מה שכתוב שם, אולי זה לא תואם את מה שיש לי בתיק, אולי אני חושב אחרת.

קולט אביטל: לא אתה ולא אני ראינו את זה.

שלמה שחר: אז את רוצה להסתמך על משהו ששנינו לא ראינו?

נדב העצני: הייתי נזהר מלקבוע שזה יהיה הקובע, זה יכול רק לשמש חומר, אבל לא ראיה.

תמי סלע: אני חושבת שאפשר להפריד בין הדוחות האלה, שאותם אפשר להגיש תוך שלושה חודשים, לבין המידע והמסמכים שקשורים שמאפשרים לנהל את התיק.

שלמה שחר: מאה אחוז.

נדב העצני: גם אנחנו חושבים שזו הנוסחה.

קולט אביטל: סעיף 8(ב): "אחריותו של האפוטרופוס הכללי ושל אדם מנהל לגבי נכס של נספה השואה תסתיים במועד שבו נמסרה החזקה בנכס לחברה, ובמועד האמור יראו את האפוטרופוס הכללי או את האדם המנהל, לפי העניין, כמי שקיבל תעודת שחרור לפי סעיף 15(ג) לחוק האפוטרופוס הכללי, ובלבד שיגיש את המסמכים לפי הוראות סעיף קטן (א)".

מוריה בקשי: צריך כמובן לשנות את זה כך שזה יהיה במועד העברת הניהול.

נדב העצני: בעצם אפשר לומר שזו החזקה, רק צריך להגדיר שהניהול הוא החזקה.

קולט אביטל: האם אין פה סתירה בין סעיף (ב) לבין מה שקבענו קודם לפיו אם האפוטרופוס מוצא אצלו במקרה עוד נכס של נספה השואה?

מוריה בקשי: זה על נכס מסוים ואז החזקה תעבור אחרי שהוא ימצא.

קולט אביטל: אבל פה משחררים אותו מכל אחריות.

נדב העצני: לא, כי זה לגבי מה שהוא כבר מסר.

נדב העצני: חייבים לאחד את המושגים.

קולט אביטל: זה בעצם משחרר את האפוטרופוס מניהול, אבל לא את המדינה.

נדב העצני: אני חושב שהמועד החשוב שמשחררים אחריות, זה הניהול ולא הקניין.

תמי סלע: זה הקניין או הניהול.

נדב העצני: אבל את לא יכולה להטיל על האפוטרופוס אחריות אם הוא כבר לא מנהל.

מוריה בקשי: בכל מקרה זה רק ניהול, כי מעולם לא היה לאפוטרופוס הכללי משהו אחר.

תמי סלע: לגבי כספים לא עשינו בכלל הפרדה, תמיד קראנו לזה העברה קניינית ולכן הוא מעביר את הניהול יחד עם זה.

מוריה בקשי: הכל זה ניהול, אין שום בעלות.

תמי סלע: בסעיפים הקודמים התייחסתי לזה כך ולא עשיתי בכלל הפרדה.

תמי סלע: לא אמרתי שאני מעבירה את הניהול של הכספים, אלא את הכספים ואת הקניין ומעצם זה עובר גם הניהול.

נדב העצני: אני חושב שבמבוא – בהגדרות - חייבים לעשות מפתח יותר מדויק בעניין הזה.

קולט אביטל: אתה צודק.

קולט אביטל: אנחנו עוברים לסימן ב': "הקניית נכסים שאינם מנוהלים לפי חוק האפוטרופוס הכללי".

קולט אביטל: סעיף 9.

קולט אביטל: (א): "אדם, שאינו האפוטרופוס הכללי או אדם מנהל, המחזיק או המנהל של נכס של נספה השואה או נכס שיש לו יסוד להניח כי הוא נכס של נספה השואה, וכן עובד ציבור שנודע לו, אגב מילוי תפקידו, על היותו של נכס, נכס של נספה השואה, יודיע על כך לחברה, בתוך 30 ימים מיום התחילה או מהיום שנודע לו על היותו של הנכס נכס של נספה השואה או שהיה לו יסוד להניח כי הוא נכס כאמור, לפי המאוחר, וימסור לחברה את הפרטים הידועים לו לגבי אותו נכס".

נדב העצני: הבעיה שלי בסעיף זה היא רק עם הביטוי "יסוד להניח", כי לדעתי הוא מעורפל.

נדב העצני: הייתי מעדיף את הביטוי "חשד".

נדב העצני: כלומר, יהיה נטל הרבה יותר חמור.

קולט אביטל: דווקא חשבתי להפך, ש"יסוד להניח" הוא הרבה יותר חמור מאשר "חשד".

תמי סלע: "חשד" זה סובייקטיבי ו"יסוד להניח" יותר אובייקטיבי.

נדב העצני: אני מעדיף שזה יהיה סובייקטיבי.

מוריה בקשי: לפעמים זה יכול להיות הפוך – היה לך יסוד להניח, אבל לא חשדת.

מוריה בקשי: לאדם סביר במצב הזה היה יסוד להניח.

נדב העצני: אפשר לכתוב "חשד" ובוודאי יסוד להניח".

מוריה בקשי: איך תוכיח את זה?

מוריה בקשי: אתה תלך לבדוק את החשד הסובייקטיבי?

מוריה בקשי: אני רוצה להזכירכם שזה סעיף מאוד משמעותי, יש עבירה פלילית לצד זה.

נדב העצני: זה עלול ליצור בשוליים סיטואציות בהן אנשים כן היה להם חשד והיתה להם מחשבה שכך, אבל הם יגידו שלא היה להם בסיס.

מוריה בקשי: אני לא רוצה שמישהו יגיד "לא חשבתי".

מוריה בקשי: לכן אני אומרת שסביר שאדם נורמלי היה מניח.

קולט אביטל: מה עם המושג "בסיס לחשוד"?

מוריה בקשי: זה לא מינוח משפטי מקובל.

נדב העצני: אולי צריך ללכת לקונסטרוקציה שהיא "האדם הסביר" ולכן אם נאמר "יסוד סביר להניח", זה יוכל לבוא לפרשנות משפטית.

קולט אביטל: נכתוב "יסוד סביר להניח".

קולט אביטל: סעיף 9(ב): "נודע לאפוטרופוס הכללי על נכס, דרך הודעה לפי סעיף 5(א) לחוק האפוטרופוס הכללי או דרך הודעה לפי סעיף 2 לחוק להגנת רכוש מופקד, התשכ"ה-1964, או בדרך אחרת, והיה לו יסוד – כאן צריך להוסיף 'סביר' - להניח כי הנכס הוא נכס של נספה השואה, יודיע על כך לחברה".

תמי סלע: לא צוין שום מועד ונראה לי שגם כאן צריך להוסיף.

קולט אביטל: צריך להוסיף שזה יהיה תוך 30 יום.

קולט אביטל: סעיף 9(ג): "החברה תערוך חקירה ותאסוף ראיות לשם איתור נכסים של נספי השואה שטרם הועברו לקניינה ושאינם מנוהלים בידי האפוטרופוס הכללי או בידי אדם מנהל".

מוריה בקשי: זה חידוש של החוק הזה אשר אינו נמצא בחוק האפוטרופוס הכללי.

קולט אביטל: אני מבקשת לקבל חוות דעת בנושא זה.

קולט אביטל: ועדת החקירה – שהייתי אמורה להמשיך בה – חדלה לפעול, בגלל שהיועצת המשפטית הנוכחית אמרה שהחברה תמשיך לעשות את הדברים שוועדת החקירה התחילה בהם ולכן אין שום סיבה שהכנסת תמשיך את החקירה.

קולט אביטל: הכנסת חתמה על שמונה הסכמים עם חברות שמוכנות להיחקר ועם חברות שמוכנות לשלם את החקירה, כמו הקרן הקיימת, קרן היסוד, הסוכנות היהודית וכו'.

קולט אביטל: ניהלנו משא ומתן במשך שנתיים והחברות האלה מוכנות לעבור את החקירה.

קולט אביטל: מה זה אומר לגבי החוק הזה?

קולט אביטל: האם אתם רוצים להעביר את זה lock stoke in direct לחוק הזה?

קולט אביטל: איך הכנסת – אשר חתמה בעצמה על הסכמים עם החברות האלה - תעביר את הסמכות לחברה הזאת?

קולט אביטל: אם החברה תקים את המנגנון, תמשיך לחקור מהיכן שהפסקנו, אין לי בעיה שזה יהיה אצלה במקום שהוא יהיה אצלי, אבל חבל לי שיתחילו שוב מאפס.

מוריה בקשי: צריך לבדוק מבחינה משפטית אם יש אפשרות של המחאת סמכויות מסוימת מהכנסת לחברה לגבי ההסכמים שנחתמו עם כל גופי הנדל"ן וכו'.

מוריה בקשי: אני אבדוק את זה.

נדב העצני: יש אפשרות הרבה יותר פשוטה – לקחת את הקונסטרוקציה של חוק ניירות ערך ולהקנות בחוק את סמכויות החקירה לגופי החברה.

מוריה בקשי: יש את זה בחוק, אבל כאן מדברים על הסכמים חתומים.

נדב העצני: אם יש סמכות בחוק, לא צריך התחייבויות.

נדב העצני: ההתחייבות הזאת היא התחייבות חוזית.

נדב העצני: המחאת זכויות זה דבר חוזי.

מוריה בקשי: אני אבדוק את זה ואם יהיה צורך נוסיף לחוק.

קולט אביטל: אני לא קשורה לזה בטבור, אני מוכנה להעביר את זה לחברה, אבל חבל לי לוותר על שמונה חברות שנוהל איתן משא ומתן ומוכנות לעבור את החקירה.

קולט אביטל: יש לי יסוד סביר להניח שיש שם הרבה מאוד נכסים.

קולט אביטל: יש לי יסוד בטוח לומר שהן מוכנות לשלם את דמי החקירה ולכן חבל לי להפסיד את זה.

מוריה בקשי: אני אבדוק את הנושא של המחאת זכויות חוזית.

קולט אביטל: סעיף 9(ד): "קיבלה החברה הודעה לפי סעיפים קטנים (א) או (ב) על נכס ומצאה כי הוא נכס של נספה השואה, או נודע לחברה, בעקבות חקירה כאמור בסעיף קטן (ג), על נכס של נספה השואה, תפנה למחזיק בנכס או למנהלו בדרישה להעברת הנכס, בתוך 60 ימים, לקניינה;"- זה אומר שהחוק יקנה לחברה את הסמכות לדרוש את זה?

מוריה בקשי: החברה מחויבת לדרוש.

קולט אביטל: השאלה היא אם זה שמחזיק את הנכס גם חייב למסור?

מוריה בקשי: זה נכתב בסעיף 10.

קולט אביטל: המשך סעיף קטן (ד): "היה הנכס של נספה השואה, כספים – תפרט החברה בדרישתה את גובה הפרשי ההצמדה והריבית שעל-פי חישוביה, בהתאם לנתונים שבידה, יש לראותם כפירותיהם של הכספים ואת המועד שהחל ממנו יש לחשבם".

קולט אביטל: זה בהתאם לשיערוך שייקבע.

נדב העצני: בסעיפים קטנים (ג) ו-(ד) של סעיף 9 חסרה התייחסות מאוד יסודית לגבי התפקוד של אותה יחידה בתוך החברה אשר תעסוק באיתור ובחקירה.

נדב העצני: צריך להתייחס כאן לסמכויות החקירה ולא רק לפרוצדורה.

קולט אביטל: אני מניחה שלגבי החקירה יש פרק נפרד.

קולט אביטל: אני חושבת שזה לא צריך להיות בסעיף הזה.

נדב העצני: אם איני טועה זה לא קיים וכאן זה מאוד מצומצם.

מוריה בקשי: יש חקירה לשם איסוף מידע על נכסים וזה נמצא בפרק ד'.

קולט אביטל: ייתכן שכאן צריך לנסח את זה אחרת.

קולט אביטל: ברגע שמקנים סמכויות חקירה אולי כדאי לקחת את כתב הסמכות של ועדת החקירה כמודל.

קולט אביטל: בכתב הסמכות מפורט מה מותר לחקור, איך וכו'.

מוריה בקשי: זה נושא אחר.

מוריה בקשי: היתה מחשבה להסמיך את החברה לפי חוק ועדות חקירה.

נדב העצני: חוק ועדות החקירה מאוד מצומצם.

קולט אביטל: יש פרמטרים שנקבעו גם לגבי הכספים וגם לגבי הקרקעות – מה בדיוק הסמכויות, מה החובות של הגוף הנחקר וכו'.

קולט אביטל: כל הדברים האלה קיימים וייתכן שכדאי להכניסם לחוק זה.

מוריה בקשי: אני אבדוק את זה.

מוריה בקשי: נדמה לי שלוועדות חקירה של הכנסת יש סמכויות לפי חוק ועדות חקירה.

מוריה בקשי: היה לנו קושי לתת את הסמכויות האלה לכל החברה וייתכן שאפשר לתת אותן לגוף מסוים בחברה.

נדב העצני: אני חושב שזו צריכה להיות סמכות מרחיבה יותר מאשר זה קיים בחוק ועדות חקירה.

נדב העצני: חוק ועדות חקירה, עם כל הכבוד, מצומצם.

פרדי וידר: הסיפא של סעיף (ד) אינו יכול להישאר כפי שהוא מנוסח עתה וצריך לנסחו מחדש.

מוריה בקשי: זה יהיה בהתאם לשיערוך שייקבע.

קולט אביטל: לפי מיטב הבנתי וזה גם מה שאני רוצה, כשהחברה תגיע לעשות את זה, היא תעשה את זה לפי שיטת השיערוך שהוועדה החליטה עליה.

נדב העצני: הקביעה של ועדת החקירה צריכה להיכנס לתוך החוק.

קולט אביטל: בוודאי, אבל אי אפשר להשאיר פתוח ולומר שדבר אחד יהיה לפי שיערוך ולגבי דבר אחר הוועדה תקבע שיערוך.

קולט אביטל: שיטת השיערוך תהיה בחוק.

קולט אביטל: סעיף 10(א): "קיבל אדם דרישה מאת החברה לפי הוראות סעיף 9(ד) יעביר את הנכס לקניין החברה, לרבות הפירות שצמחו ממנו, בכפוף לאמור בסעיף 12, בתוך התקופה האמורה בסעיף 9(ד), אלא אם כן הודיע לחברה, בתוך 30 ימים מיום קבלת הדרישה, כי הוא חולק על היותו של הנכס, נכס של נספה השואה, ופירט את הטענות שעליהן הוא מתבסס".

קולט אביטל: אם כך, זה ילך לבית משפט.

איל פרוסט: כל הסעיפים שדנו בהם עד עכשיו מדגישים את הצורך בתיקון ובהרחבה של ההגדרה של "נספה השואה".

איל פרוסט: צריך לזכור שמדובר לא רק בנכסים שאצל האפוטרופוס, אלא בהרבה נכסים שכרגע לא מנוהלים על-ידו.

קולט אביטל: אתה נכנס עכשיו לוויכוח אם אנחנו מדברים על נספי השואה או על קורבנות השואה.

קולט אביטל: לצורך העניין הזה, על פי ההגדרה שהצעת לי, אני יכולה להגדיר גם את עצמי כקורבן השואה.

קולט אביטל: זה חוק שחל על נכסים של אנשים שנספו בשואה וזה גם מה שעשתה ועדת החקירה.

קולט אביטל: אין לי כרגע סמכות להפוך את כל החוק הזה לחוק אחר שמדבר על כל מי שהיה קורבן שואה.

קולט אביטל: הכנסת הקימה ועדה לפי פרמטרים מסוימים, החוק הזה נחקק לפי פרמטרים מסוימים של מי שנספה בשואה ולא לגבי כלל קורבנות השואה.

נועה בלכר: לא דיברנו על הגדרה מדויקת, אמרנו שלא מדובר על אנשים שנפטרו מאחורי מסך הברזל ולא היתה להם נגישות למידע.

איל פרוסט: אני חושב שיש מקום להרחיב את ההגדרה.

קולט אביטל: איך אתה יכול להרחיב הגדרה של מי שנספה?

קולט אביטל: אנחנו לא מדברים על מי שנפגע, אלא על מי שנספה.

איל פרוסט: זו בדיוק הבעיה.

איל פרוסט: ברגע שיש סבירות להניח שמישהו נספה בשואה ואחר יוכח שלא נספה בשואה, הוא מייד יוצא מתחולת החוק הזה.

קולט אביטל: נכון.

קולט אביטל: אם לצורך העניין אני אומר שסבא שלי נספה בשואה וזה לא נכון, מה זה אומר?

שלמה שחר: כל החוק הזה בנוי על זה שיש אנשים שלא היתה להם יכולת לדעת שקרה אסון.

שלמה שחר: אם בפועל יש מישהו שלא נספה, הוא לא בחוק.

מוריה בקשי: בשביל זה יש את חוק האפוטרופוס הכללי ועדיין הוא יוכל לקבל את הנכס, אבל בלי הייחודיות של החוק הזה.

איל פרוסט: אבל חוק האפוטרופוס הכללי מתייחס רק לנכסים שבידי האפוטרופוס.

קולט אביטל: יש כאן הבדל – לניצולי שואה יש זכויות מסוימות, החוק הפלה אותם משום שהם לא הגיעו לארץ עד שנה מסוימת.

קולט אביטל: החוק הזה לא מפלה אנשים לפי השנה שבה הם הגיעו או לא הגיעו לארץ.

קולט אביטל: היום יש לי ברשימות אנשים שבאו מלטביה אשר קודם לא היתה להם גישה לחשבונות הבנקים ולכן הם יקבלו את זה.

קולט אביטל: כאן אנחנו מדברים על היורשים וכסף שלא יחולק ליורשים ילך לטובת כולם, לכל מי שזקוק לזה.

אברהם רות: דנו על כך בישיבה הקודמת ולא הסכמנו לעצם ההגדרה.

אברהם רות: הסכמנו שבמסגרת החוק הזה אנחנו נתקדם.

אברהם רות: אתמול היה אצלנו דיון בו דיברו על מקרים פסיכיאטריים, כאלה שהגיעו ישר מהמחנות ל"שערי מנשה" וכו'.

קולט אביטל: זה לא שייך.

אברהם רות: לכן קיבלתי את זה ואנחנו רוצים להתקדם במסגרת החוק הזה.

אברהם רות: השאלה מה לעשות עם יתר המקרים היא עניין פוליטי, אבל זה לא עניין לחוק הזה.

נועה בלכר: ב"יד ושם" מגדירים כנספה שואה גם אדם שנפטר מטיפוס אחרי השחרור.

קולט אביטל: המקרים האלה כלולים.

תמי סלע: נכנסים להגדרה כאלה שנפטרו עד ספטמבר 1945.

אלישבע גלילי: אפשר לכתוב שזה מתייחס לאנשים שנפטרו עד סוף 1945.

קולט אביטל: מקובל עליי.

מוריה בקשי: אני רוצה להשוות את זה למה שעשתה ועדת החקירה של הכנסת וגם המיון של הגופים האחרים.

שלמה שחר: המיון שלי לא מדבר על הזמן שאדם נספה.

קולט אביטל: כשהתחלנו לחפש אחד מהקריטריונים היה מה היתה כתובתו האחרונה של אדם.

קולט אביטל: אם אנחנו יודעים שהכתובת שלו היתה באחת מהמדינות שנכבשו ושמהן גורשו אנשים וכו', סביר להניח שהוא נכנס להגדרה של נספה השואה.

שלמה שחר: אבל גם לגביו לא ידוע באמת אם הוא נספה.

שלמה שחר: אף אחד לא יודע ולכן זה שרירותי.

קולט אביטל: בהרבה מקרים גם עשינו הצלבות עם "יד ושם".

קולט אביטל: סעיף 10(ב): "נכס שעל אדם להקנותו לחברה לפי הוראות סעיף קטן (א) יועבר אליה בצירוף המסמכים והחשבונות המתייחסים אל הנכס, הנמצאים ברשותו של אותו אדם, ובצירוף כל מידע אחר שיש ברשותו, העשוי לסייע באיתור היורשים ובעלי זכויות אחרים בנכס".

קולט אביטל: זה מקובל.

נדב העצני: אני רוצה להעיר כאן הערה שתבוא לידי ביטוי גם בהמשך – יש כאן שאלה של נטל ההוכחה.

נדב העצני: בכל ויכוח על הנכסים, יש את שאלת נטל ההוכחה.

נדב העצני: אני חושב שבשאלת נטל ההוכחה יש לחדד שברגע שיש חשד סביר שנטל ההוכחה הוא על המחזיק בנכס להוכיח שזה שלו ולא להפך.

מוריה בקשי: זה מאוד בעייתי.

מוריה בקשי: נניח שהחברה מחליטה שהגינה שלך שייכת בעצם לנספה שואה.

מוריה בקשי: היא צריכה לתבוע ממך את זה, עליה חובת ההוכחה.

מוריה בקשי: אני לא רוצה לפטור את האדם בלומר סתם שהנכס שלו, אלא שיכתוב את טענותיו וכו', אבל אתה לא יכול לומר שייקחו את הנכס, אלא אם כן האדם יפנה לבית משפט ויבקש צו מניעה.

נדב העצני: במקרקעין אין בעיה, האדם יכול להראות רישום שזה שלו, איך הוא קנה את זה.

נדב העצני: לחברה חייבת להיות ראיה, הרי היא לא תאמר סתם שנכס מסוים שייך לנספה השואה.

קולט אביטל: על-פי רוב החברה יכולה לפנות לאדם על-פי חשד סביר.

קולט אביטל: אם יש לה הוכחה, זה בסדר, אבל הבעיה ברוב המקרים היא שאין הוכחות.

קולט אביטל: יש הרבה אנשים שכותבים אלינו ואומרים שלסבא שלהם היתה קרקע, אבל אין להם הוכחות.

קולט אביטל: אדם יכול לומר שהוא קנה את זה מפלוני אלמוני וגם יוכיח את זה, מה תעשה במקרה כזה?

נדב העצני: צריך ללכת אחורה לבדוק מי מכר.

קולט אביטל: האיש אותו אתה תובע לא יעשה את החקירה הזאת, אלא החברה.

קולט אביטל: אם קניתי אתמול תמונה בגלריה ובאים אליי ואומרים שהנכס הזה שייך לנספה השואה, ברור שאני אגיד שקניתי את זה מגלריה, אראה קבלה וכו'.

קולט אביטל: אם אתה חושב שהגלריה לא היתה בסדר, תלך אתה ותחקור מאיפה זה הגיע לגלריה.

נדב העצני: זו בדיוק הפרוצדורה שאני מדבר עליה.

נדב העצני: החברה תאמר לאדם: אדוני היקר, יש לנו סימוכין סבירים שהתמונה הזאת היתה של נספה השואה.

נדב העצני: במקרה כזה על האדם נטל ההוכחה להוכיח שהוא קנה את זה.

קולט אביטל: זה יקרה לחברה לא פעם ולא פעמיים.

קולט אביטל: מעשה במר הופשטטר מחיפה שאביו נספה בשואה ויש לו ביד קושאן על חלקה בכרמל שעליה יש היום וילה.

קולט אביטל: בעל הווילה קנה את החלקה ממישהו.

קולט אביטל: ממי מר הופשטטר צריך לקבל את הפיצוי?

נדב העצני: האדם יוכיח שהוא קנה בתום לב ובתמורה.

נדב העצני: מרגע שהוא יוכיח את זה הוא יהיה פטור ואז החברה תצטרך ללכת לראשון שמכר.

קולט אביטל: זו כבר בעיה של החברה ולא של הנתבע.

נדב העצני: נכון.

נדב העצני: אני רוצה שתהיה חובת הוכחה על האדם שהוא קנה את הנכס.

נדב העצני: אם הוא לא יצליח להוכיח, יש לו בעיה.

תמי סלע: אם אני מטילה את החובה הזאת על האדם, הוא צריך להתחיל לפתוח בהליכים משפטיים, לשלם אגרה וכו' על זה שלקחו ממנו את הנכס שלו בלי שניהלו על זה הליך משפטי.

נדב העצני: היה הליך משפטי בפני טריבונל, בפני ועדות.

קולט אביטל: בסעיף 10(א) כתוב: "...

קולט אביטל: אלא אם כן הודיע לחברה תוך 30 יום מיום קבלת הדרישה, כי הוא חולק על היותו של הנכס, נכס של נספה השואה, ופירט את הטענות שעליהן הוא מתבסס".

נדב העצני: ואז מה?

קולט אביטל: הוא יצרף מסמכים.

קולט אביטל: כל מה שרוצים הוא שיוכיח שהוא קנה בתום לב.

נדב העצני: אני רוצה שיהיה כתוב כאן שהוא יוכיח.

מוריה בקשי: השאלה היא מי צריך לפנות לבית משפט – האם קודם לוקחים לי את הנכס ואז אני צריכה לרוץ לבית משפט?

קולט אביטל: לא, אף אחד לא לוקח לך את הנכס.

שלמה שחר: לכן כתוב בסעיף 11 שהחברה תתבע.

קולט אביטל: עו"ד העצני מבקש לחזק ולכתוב שבנוסף לזה שאדם יפרט את טענותיו, הוא גם יצרף מסמכים.

מוריה בקשי: בסדר.

קולט אביטל: אני מודה לכולם, הישיבה נעולה.

קולט אביטל: - - - - - -